text:
02 март 2013 йыл, 10:09
автор: Розалия Вәлиева | фото: Олег Яровиков
Башҡортостан Республикаһы Президенты Рөстәм Хәмитов Көньяҡ Кореяның мәғариф буйынса дәүләт секретары Хван Дэ-Джун менән электрон белем биреүҙе үҫтереү мәсьәләләрен тикшерҙе.
— Беҙҙә ҡайһы бер һөҙөмтәләр ҙә бар, әммә улар дөйөмләштерелмәгән. Шуға күрә әлеге этапта Башҡортостанда электрон белем биреүҙең маҡсаттарын һәм бурыстарын формалаштырыу һәм был өлкәне системалы үҫтереү талап ителә, — тине Рөстәм Хәмитов.
Көньяҡ Кореяның мәғариф буйынса дәүләт секретары ҡайһы бер күҙәтеүҙәре менән уртаҡлашты.
— Ҡыҙғанысҡа ҡаршы, әлеге ваҡытта Өфө уҡыусылары электрон уҡытыу мөмкинлектәрен тулы кимәлдә файҙаланмай, — тине Хван Дэ-Джун. – Ете кешегә – бер компьютер. Унан да бигерәк, ҡайһы бер уҡытыусыларҙың да компьютерҙары юҡ. Нигеҙҙә, мәктәп уҡыусылары компьютерҙарҙа информатика дәресе ваҡытында ғына шөғөлләнә, әммә унда ла традицион алымар буйынса белем бирелә. Уҡытыу программалары юҡ, булған хәлдә лә, улар тик шәхси инициатива буйынса ҡулланыла.
Хван Дэ-Джун фекеренсә, электрон белем биреү системаһын индереп, «аҡыллы» йәмғиәт төҙөгән ваҡытта мәктәптәр, юғары уҡыу йорттары һәм сәнәғәт предприятиелары араһында бәйләнеш булдырыу мөһим. Бынан тыш, электрон белем биреүҙе киң йәйелдергән хәлдә, йәшәгән урынға ҡарамай, бөтә категория граждандар өсөн белем алыуыҙа кәртәләр булмаясаҡ. Сифатлы белем алыу мөмкинлегенә ҡалала йәшәүселәр ҙә, ауыл халҡы ла эйә буласаҡ, тип иҫәпләй дәүләт секретары.
Электрон университет эшмәкәрлегенең бөтә механизмдарын көйләү өсөн Хван Дэ-Джун пилот проекты булдырып, һөҙөмтәләргә даими күҙәтеү ойошторорға тәҡдим итте. Шул уҡ ваҡытта экспериментта ҡатнашасаҡ мәктәптәрҙе һәм юғары уҡыу йорттарын енетекле һайлап алырға кәрәк, артабан уларҙың тәжрибәһен ҡулланыу мөһим, тип билдәләне Көньяҡ Кореяның мәғариф буйынса дәүләт секретары.


c: text/html

text:
01 ноябрь 2013 йыл, 13:49
автор: Арина Рәхимҡолова
1 ноябрҙә Рәсәйҙә Суд приставтары көнө билдәләнә. Быйыл Федераль суд приставтары хеҙмәтенә 148 йыл тула.
Беҙҙең илебеҙҙә суд приставтары тураһында беренсе иҫкә алыуҙар Рәсәй феодаль тарҡаулыҡ осоро документ акттарында осрай. 16-17 быуаттарҙа Рәсәйҙә норматив-хоҡуҡи документтарҙы глобаль системалаштырыу менән берҙәм суд системаһы ойошторола. Тап ошо осорҙа суд приставтарының хоҡуҡи статусы аныҡ билдәләнә, ә уларҙың функциялары ҡануни нығытыла. Әйткәндәй, был дәүерҙә суд приставы «аҙнасы» тип йөрөтөлә, сөнки ул үҙ йөкләмәләрен аҙналап үтәгән. Уның бурысына яҡтарҙы судҡа саҡырыу тураһында хәбәр итеү, ғәйепләнеүсене табыуҙа булышлыҡ итеү һәм уны судҡа килтереү инә.
Александр II-нең суд реформаһы (1864 йыл) нигеҙендә суд приставтары институты ойошторола. Власҡа большевиктар килгәнсе ул үҙгәрешһеҙ ҡала һәм халыҡ комиссарҙары Советының 1917 йылдың 24 ноябрндәге Декреты менән юҡҡа сығарыла. 1917 йылдан һуң беренсе тапҡыр 80 йыл үткәс Рәсәй дәүләте махсус закондар ҡабул итеүҙе кәрәкле тип таба. Тап 1997 йылда федераль закондар ҡабул иткәндән алып суд приставтары хеҙмәте яңынан тергеҙелә.
Бөгөн Федераль суд приставтары хеҙмәте – суд эшмәкәрлегендә билдәләнгән тәртипте тәьмин итеү, суд акттарын, башҡа органдар һәм вазифалы кешеләр акттарын үтәү буйынса, шулай уҡ хоҡуҡ ҡулланыу функцияларын башҡарыусы федераль башҡарма власть органы.
Башҡортостан Республикаһы буйынса Федераль суд приставтары хеҙмәте идаралығында билдәләүҙәренсә, быуат ярым ваҡыт эсендә хеҙмәттең үҙ тарихы, традициялары һалынды, Идаралыҡтың шәхси составы ғорурланырлыҡ үҙ геройҙары барлыҡҡа килде.

robotstxt: allowed

filter: keep


text:
Скачать презентацию
Идет загрузка презентации. Пожалуйста, подождите
Презентация была опубликована год назад пользователемЕвгений Дьяченко
1 Хал ҡ ыбы ҙҙ ың ар ҙ а ҡ лы ҡ ы ҙ ы Баш ҡ ортостандың халы ҡ я ҙ ыусыһы Зәйнәб Биишеваның юбилейына бағышлана Вәлинурова Рәмзиә Әхмәт ҡ ы ҙ ы Баш ҡ ортостан Республикаһы Балтас районы Штәнде урта дөйөм белем биреү мәктәбенең баш ҡ орт теле һәм ә ҙ әбиәте у ҡ ытыусыһы
2 Ә. Таһирова Мин фәрештә түгел, кеше инем, Ер ҙ ә кеше булып йәшәнем. Ха ҡ һы ҙ лы ҡ ты күрһәм, ярып әйттем, Йәшен булып ярһып йәшнәнем.
3 Һәм ул – Зәйнәб Биишева. Баш ҡ орт ҡ атын- ҡ ы ҙҙ арынан беренсе булып шиғыр китаптарын донъяға сығар ҙ ы. Беренсе булып драма ә ҫ әр ҙ әре я ҙҙ ы. Беренсе булып Шәре ҡ ҡ атын- ҡ ы ҙ я ҙ ыусылары араһында киң ҡ оласлы, тәрән йөкмәткеле романдар ҙ ан торған беренсе баш ҡ орт трилогияһын ижад итте. Республика я ҙ ыусылары араһында беренселәр ҙ ән булып Салауат Юлаев исемендәге Дәүләт премияһы лауреаты булды. Баш ҡ ортостан Республикаһының тәүге халы ҡ я ҙ ыусыһы.
4 Зәйнәб Биишеваның онотолма ҫ студент йылдары
5 Ғаилә архивынан
6 Ил хәстәре уйында
9 «Ышанығы ҙ миңә, «Кәмһетелгәндәр» ҙ е у ҡ ып, баш ҡ орттар ҙ ың революцияға тиклемге тормошо, көнкүреше, ауы ҙ -тел ижады ха ҡ ында һәр төрлө этнографик һәм тарихи ә ҙ әбиәтте у ҡ ығандан күберәк һәм тулыра ҡ мәғлүмәт алдым» П.Берков.
11 Зәйнәб Биишеваға арналған һәйкәл – проекты. Авторы - Стритович Д. А.
12 Өфөләге Коммунистик урамындағы З.Биишева йәшәгән йортта ҡ уйылған мемориаль та ҡ таташ Сибай институты алдында ә ҙ ибәгә ҡ уйылған бюст.
13 Зәйнәб Биишева исемен йөрөтә: - Баш ҡ ортостан «Китап» нәшриәте дәүләт предприятиеһы; - Өфөләге урам; - Стәрлетама ҡ дәүләт педагогия академияһы; - Мора ҡ ауылында дөйөм белем биреү мәктәбе; - Күгәрсен районының ә ҙ әби премияһы.
Еще похожие презентации в нашем архиве:
© 2016 MyShared Inc.
All rights reserved.


text:
04 март 2016 йыл, 14:05
фото: Андрей Старостин
ӨФӨ, 2016 йыл, 4 март. /«Башинформ» мәғлүмәт агентлығы, Гөлфиә Акулова/. 2016 йылда Башҡортостанда тәүге экологик өмә 9 апрелдә уҙғарыла. Башҡортостан Хөкүмәте төбәктә тораҡ пункттарҙың биләмәһен таҙартыу, төҙөкләндереү һәм йәшелләндереү буйынса экологик өмәләр үткәреү тураһында ҡарар ҡабул итте. Экологик кампания 9 апрелдән 14 майға тиклем дауам итә.
Министрлыҡтарға, дәүләт комитеттарына, ведомстволарға, ойошмаларға, профсоюз комитеттарына һәм башҡа йәмәғәт берләшмәләренә беркетелгән биләмәләрҙә саралар уҙғарыуҙы тәьмин итергә ҡушылған. Муниципаль район һәм ҡала округтары хакимиәттәренә лә тәҡдимдәр шул уҡ.
6 июндә төбәктең Тәбиғәттән файҙаланыу һәм экология министрлығы эшкә йомғаҡ яһаясаҡ.


text:
18 октябрь 2011 йыл, 11:25
автор: Людмила Терновая | фото: Андрей Старостин
Өфөгә эшлекле визит менән Польша Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Войцех Зайончковский етәкселегендәге Польша делегацияһы килде. Ҡунаҡтар Башҡорт дәүләт университетында булды, республиканың Сауҙа-сәнәғәт палатаһы етәксеһе менән осрашты, республиканың Поляк мәҙәниәте һәм мәғарифы үҙәге эше менән танышты.
— Башҡортостандың баш ҡалаһынан ҡалған тәьҫораттар тик ыңғай ғына, — тип билдәләне Польша Республикаһының Рәсәйҙәге Ғәҙәттән тыш һәм Тулы хоҡуҡлы илсеһе «Башинформ» агентлығында үткән матбуғат конференцияһында. – Һеҙҙең республикала 20 йыл тирәһе элек булғайным, был ваҡыт эсендә Өфө үҙгәргән. Төбәктең халыҡ-ара хеҙмәттәшлек итеү өсөн ҙур потенциалы булыуы асыҡ күренә.
Войцех Зайончковский Польшаның иҡтисадта, ауыл хужалығында, аҙыҡ-түлек сәнәғәтендә, торлаҡ хужалыҡта эшлекле мөнәсәбәттәр булдырырға теләүе хаҡында һөйләне. Мәғариф өлкәһенең дә, илсе фекеренсә, хеҙмәттәшлек булдырыу өсөн ҙур перспективалары бар.
Польша Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Войцех Зайончковский Поляк мәҙәниәте һәм мәғарифы үҙәге эшмәкәрлегенә юғары баһа бирҙе. Иҫегеҙгә төшөрәбеҙ, «Яңырыу» үҙәге 1997 йылда булдырылған.


text:
25 апрель 2012 йыл, 13:45
автор: Рәсүл Хәмиҙуллин
Өфөлә торлаҡҡа хаҡтарҙың тотороҡло артыуы күҙәтелә. Йыл башынан алып баш ҡаланың икенсел торлаҡ баҙарында квадрат метрҙың хаҡы алты процентҡа күтәрелгән һәм 53 мең һумдан ашып киткән. Уны арзанайтыу өсөн иң элек күсемһеҙ милектең категорияларын билдәләргә кәрәк. Был турала Башҡортостандың Төҙөүселәр союз идараһы рәйесе Рәшит Мәмлиев хәбәр итте.
— Бөгөн беҙҙә аҡсалары булған кешеләр баҙарҙа иркен һатып ала алған коммерция төрөндәге торлаҡ, шулай уҡ ипотека һәм башҡа льготалы программалар буйынса һатылыусы торлаҡ бар, — тине ул.
Рәшит Мәмлиев һүҙҙәренсә, социаль торлаҡты дәүләт төҙөргә тейеш. Бынан тыш, бүленгән ер участкаларына ревизия яһарға кәрәк.
— Өфөлә әлеге мәлдә бүленгән һәм төрлө стадияла төҙөлөш эштәре алып барылған 1,2 миллион квадрат метр самаһы ер участкаһы бар, — тип һыҙыҡ өҫтөнә алды БР Төҙөүселәр союз идараһы рәйесе. – Был участкаларҙың бер өлөшөн кире алып, социаль торлаҡ төҙөлөшөнә бирергә кәрәк. Хаҡтарҙы төшөрөр өсөн күләмле төҙөлөш алып барылырға тейеш. Төҙөлөш күләмдәре ҙурыраҡ булған һайын, хаҡтар түбәнерәк буласаҡ. Күләмдәрҙе арттырабыҙ тиһәк, ҡулланыусылар һорауын булдырыу зарур.


text:
28 июнь 2013 йыл, 11:34
автор: Ғәлиә Нәбиева
БР Дәүләт Йыйылышы – Ҡоролтай йортонда Башҡортостандың Үҙәк һайлау комиссияһы төбәктең Матбуғат һәм киң мәғлүмәт саралары буйынса агентлығы менән кәңәшмә үткәрҙе. Осрашыу барышында БР бишенсе саҡырылыш Дәүләт Йыйылышы – Ҡоролтайға депутаттар һайлау буйынса һайлау кампанияһын үткәреүгә әҙерлек мәсьәләләре тикшерелде.
2013 йылдың һайлау кампанияһы үҙенсәлектәре тураһында БР Үҙәк һайлау комиссияһы рәйесе Хәйҙәр Вәлиев һөйләне. Уның билдәләүенсә, төрлө кимәлдәге һайлау комиссиялары менән киң мәғлүмәт саралары араһында күптән йылы һәм эшлекле мөнәсәбәттәр булдырылған. Үҙәк һайлау комиссияһы рәйесе алдағы һайлауҙарҙа ла халыҡ араһында мәғлүмәт таратыу һәм агитация үткәреү мәсьәләләре буйынса артабанғы хеҙмәттәшлеккә ышаныс белдерҙе.
Сарала «БР Дәүләт Йыйылышы – Ҡоролтайға депутаттар һайлау буйынса һайлау кампанияһында киң мәғлүмәт сараларының ҡатнашыуы» доклады менән БР Үҙәк һайлау комиссияһы рәйесе урынбаҫары Нәйлә Алтынова сығыш яһаны. Уның һүҙҙәренсә, һайлауҙарҙы мәғлүмәти йәһәттән тәьмин итеү закон тарафынан ике өлөшкә бүленә: һайлаусылар араһында мәғлүмәт татартыу һәм һайлау алды агитацияһы материалдарын урынлаштырыу.


text:
07 май 2014 йыл, 16:10
автор: Арина Рәхимҡолова
Бөгөн Рәсәйҙә Радио көнө билдәләнә, уны бөтә элемтә тармағы хеҙмәткәрҙәре байрам итә.
1895 йылдың 7 майында Рәсәй физигы Александр Попов тәүге радиобәйләнеш сеансы булдырып донъяға беренсе радиоалғысты күрһәтә.
Тәүге тапҡыр был дата тантаналы рәүештә 1925 йылдың майында билдәләнә. Алдағы түңәрәк даталар беленмәй үтеп китә. Уны шул дәүерҙә Рәсәйҙә барған ҡатмарлы сәйәси хәлдәр менән аңлатып була. Радионың 20 йыллығы Беренсе донъя һуғышы сығыу менән тап килә, 25 йыллығы ваҡытында илдә Граждандар һуғышы бара.
Радионың ярты быуат юбилейы ваҡыт буйынса фашистик Германияны еңеү менән тура килә. 1945 йылдың 2 майында Александр Попов уйлап тапҡан радионың 50 йыллығын байрам итеү тураһында СССР Халыҡ Комиссарҙары Советының Ҡарары сыға. Йәмғиәттең мәҙәни һәм сәйәси тормошонда һәм ил оборонаһында радионың ролен иҫәпкә алып хөкүмәт йыл һайын 7 майҙа Радио көнөн билдәләргә ҡарар итә.
Поповтың исемен Рәсәйҙә генә беләләр. Киң танылыуҙы Гульельмо Маркони яулай, ул Александр Поповтың уйлап сығарылған нәмәһен күрһәткәндән бер йыл үткәс кенә Бөйөк Британияның телеграф ведомствоһы хеҙмәткәрҙәренә, армия һәм адмиралтейство вәкилдәренә «үткәргесһеҙ телеграфтың» эшен күрһәтә. Әгәр Поповтың эше тураһында киң билдәле булмаһа, Маркони тажрибәһенең тасуирламаһы донъя ғилеме һәм техникаһының бөйөк асышы булараҡ бөтә гәзиттәрҙә баҫыла.
Әлеге ваҡытта радиоэлемтә үҙ үҫешендә оҙон юл үткән, бөгөн элемтә технологиялары көндәлек тормоштоң айырылғыһыҙ өлөшө булып тора.
Заманса мәғлүмәт бумы – бер нисә быуын ғалимдар, инженерҙар, техниктарҙың, элемтә тармағы менән яҙмышын бәйләгән барыһының да хеҙмәт һөҙөмтәһе. Радио көнөн телевидение, радиотапшырыуҙар, почта, элемтә хеҙмәткәрҙәре һәм башҡаларҙың байрамы тип ҡыйыу атарға мөмкин. Илдә барған мөһим ваҡиғалар тураһында оператив хәбәр еткереүсе, кешелек эштәрен һәм фекерҙәрен берләштереүсе бөтәһенең дә.
Башҡортостан элемтә үҫтереү буйынса алдынғы төбәктәрҙең береһе булып тора. Һуңғы йылдарҙа республикала һауа линияларын кабелгә, шул иҫәптән оптикка алмаштырыу буйынса ҙур эш башҡарылды. Улар бөтә Башҡортостандың район үҙәктәрен һәм ҡалаларын тоташтыра. Бынан тыш, республиканың бөтә ҡалаларында тиерлек, шулай уҡ бер төркөм район үҙәктәрендә телерадиостудиялар бар.


text:
02 февраль 2012 йыл, 10:41
автор: Эльмира Сабирова
Композитор Заһир Исмәғилевтың яҡты иҫтәлегенә арналған «Заһир көйҙәре – Урал көйҙәре» кисәһен Әхмәтзәки Вәлиди исемендәге Милли китапхананың башҡорт әҙәбиәте һәм крайҙы өйрәнеү бүлеге үткәрәсәк.
Милли китапхананың матбуғат хеҙмәтенән хәбәр итеүҙәренсә, кисәлә композитор Ләйлә Исмәғилева; филология фәндәре кандидаты, З.Исмәғилев исемендәге Өфө дәүләт сәнғәт академияһы уҡытыусыһы Гөлназ Ғәлина; Рәсәйҙең атҡаҙанған артисы һәм Башҡортостандың халыҡ артисы Фәнәүи Сәлихов; республиканың халыҡ артисы Вәхит Хызыров, артист Урал Ниғмәтуллин һәм башҡалар ҡатнашасаҡ.


text:
05 май 2012 йыл, 13:47
автор: Ғәлиә Нәбиева
Мәләүез районы эшсәндәре бөгөн, 5 майҙа, яҙғы иген һәм ҡуҙаҡлы культуралар сәсеүҙе тамамланы, тип хәбәр иттеләр аграр ведомствоның матбуғат хеҙмәтендә. Иген баҫыуҙарына бында 32500 гектар бүленгән. Был- Башҡортостанда төп культураны сәсеүҙе тамамлаған икенсе район.
Беренсе булып планды Ҡырмыҫҡалы хеҙмәтсәндәре үтәне. 3 майға улар иген культуралары сәсеүҙе осланы. Иген баҫыуҙары был районда 24300 гектарҙы биләй.
Параллель рәүештә ҡайһы бер райондар техник культуралар сәсеүҙе лә тамамлай. Әгәр элегерәк ауыл эшсәндәре шәкәр сөгөлдөрө менән көнбағышҡа иген сәсеүҙән һуң ғына тотонһа, был миҙгелдә бөтә культуралар ҙа бер үк ваҡытта сәселә. Көнбағыш сәсеүҙе Әбйәлил һәм Миәкә райондары атҡарып сыҡҡан. Был райондарҙа ошо техник культураға 1200 га һәм 6000 га ер бирелгән.
Республика буйынса яҙғы сәсеү дөйөм алғанда 1 млн 28 мең гектарҙа (54 процент) үткән, шуларҙан иген һәм ҡуҙаҡлы иген культуралары – 810 мең га майҙанда (67 процент), шәкәр сөгөлдөрө – 24933 гектарҙа (44 процент) һәм көнбағыш 82354 га майҙанда (63 процент) сәселгән.
Ямғырҙар арҡаһында сәсеү темптары һиҙелерлек кәмене. Һуңғы тәүлектә яҙғы сәсеү буйынса күрһәткестәр алдағы көн кимәлендә ҡалды, ә дөйөм үҫеш ни бары 3 процентты тәшкил итте.


text:
13 октябрь 2016 йыл, 12:33
фото: Олег Яровиков
ӨФӨ, 2016 йыл, 13 октябрь. /«Башинформ» мәғлүмәт агентлығы, Галина Бахшиева/. Өфөлә Башҡортостандың Үҫеш корпорацияһы һәм Аньхойҙағы Ҡытай һәм Рәсәй араһында хеҙмәттәшлеккә ярҙам итеү үҙәге хеҙмәттәшлек тураһында килешеү төҙөнө. Документҡа «Башҡортостандың Үҫеш корпорацияһы» асыҡ акционерҙар йәмғиәтенең генераль директоры Артём Кирәев һәм Аньхойҙағы Ҡытай һәм Рәсәй араһында хеҙмәттәшлеккә ярҙам итеү үҙәге етәксеһе Дай Цзяньхуа ҡул ҡуйҙы.
«Ҡытай Халыҡ Республикаһы Рәсәй һәм Башҡортостан өсөн стратегик партнерҙарҙың береһе булып ҡала. Рәсәйҙең һәм Ҡытайҙың тышҡы сауҙа әйләнеше 100 миллиард долларҙан ашыу, шуның 600 миллиондан ашыуы республикабыҙға тура килә. Беҙ ошо күрһәткестәр юғарыраҡ булһын өсөн эшләйбеҙ», — тине Башҡортостандың Рәсәй Президенты ҡарамағындағы тулы хоҡуҡлы вәкиле — республика Хөкүмәте Премьер-министры урынбаҫары Артур Шәйнуров Өфөләге Конгресс-холда үткән пленар ултырышта.
Документ машиналар эшләү һәм электр техникаһы, металлургия, еңел сәнәғәт, аҙыҡ-түлек сәнәғәте, төҙөлөш материалдарын етештереү, индустриаль һәм агросәнәғәт парктарын булдырыу өлкәләрендә ил төбәктәре һәм Аньхой провинцияһы араһында хеҙмәттәшлек булдырыуға һәм уны үҫтереүгә йүнәлтелгән. Уға ярашлы, яҡтар Рәсәй һәм Аньхой биләмәһендә урынлашҡан учреждениелар, ойошмалар һәм предприятиелар араһында үҙ-ара файҙалы экспорт-импорт һәм инвестиция проекттарын тормошҡа ашырыу мөмкинлектәре тураһында мәғлүмәт менән алмашыуға булышлыҡ итәсәк.


text:
01 август 2012 йыл, 10:17
автор: Арина Рәхимҡолова
Башҡортостан майҙандарының 35 процентында (598 мең гектар) ужым арышы һәм ҡуҙаҡлы иген культуралары урып йыйылған, 32 процентында (552 мең гектар) – һуғылған, тип хәбәр иттеләр БР Ауыл хужалығын консультациялау үҙәгенән.
Йәмғеһе төбәктә 622 мең тонна иген тупланған. Уртаса иген уңышы гектарынан 11,3 центнер тәшкил итә.
Архангел, Благовещен, Дүртөйлө һәм Көйөргәҙе райондары хужалыҡтары баҫыуҙарының яртыһынан ашыуында иген йыйып алған.
Иген урып һуғыу буйынса беренсе урында Стәрлетамаҡ районы килә – 56,4 мең тонна, тип хәбәр иттеләр БР Ауыл хужалығы министрлығының матбуғат хеҙмәтенән.


text:
09 сентябрь 2009 йыл, 22:40
автор: Эльмира Сабирова
Бөгөн Өфөлә былтыр август айында "Милләттең сәләмәтлек лигаһы" Дөйөм Рәсәй йәмәғәт ойошмаһы башлап ебәргән "Рәсәй тәмәкеһеҙ" милли йәмәғәт проекты сиктәрендә тәмәке тартыуға ҡаршы протест акцияһы үткәрелә. Рәсәйҙә тәмәке тартыуға ҡаршы йүнәлтелгән ҡултамғалар йыйыу буйынса киң кампанияны Башҡортостанда Йәштәр сәйәсәте, спорт һәм туризм министрлығы үткәрә.
Был проект Бөтә донъя һаулыҡ һаҡлау ойошмаһының тәмәке тартыуға ҡаршы көрәш стратегияһына ярашлы эшкәртелгән һәм ул тартыуҙы иҫкәртеү буйынса саралар күреүҙе, тәмәке рекламаһын тыйыуҙарҙы көсәйтеүҙе һәм уларға өҫтәмә һалымдар индереүҙе, тартыуҙы ташларға маташҡанда ярҙам күрһәтеүҙе күҙ уңында тота.
Проектта илдең ярты миллионға яҡын кешеһе ҡатнашты ла инде. Граждандарҙың ҡултамғалары менән кенәгәләр РФ Дәүләт Думаһына тапшырыласаҡ.


text:
25 октябрь 2011 йыл, 10:59
автор: Рәсүл Хәмиҙуллин
Йәрмәкәй районының Түбәнге Олойылға ауыл советында 500 метр оҙонлоғондағы яңы юл төҙөлгән. Дөйөм өмә һәм шәхси техникаһы булған граждандарҙы йәлеп итеү арҡаһында уны төҙөү 95 мең һумға барып баҫҡан.
Бындай үҙенсәлекле вариант район етәкселеге менән тәҡдим ителгән, ә халыҡ был башланғысты күтәреп сыҡҡан. Экскаватор, грейдер һәм тейәгес юлсыларҙан ҡуртымға алынған, төҙөлөш материалдары иһә ауыл янындағы карьерҙарҙан алынған.
Йәрмәкәй районы хакимиәтенән хәбәр итеүҙәренсә, сифатлы яңы юл бер нисә көн эсендә ҡалҡып сыҡҡан. Төҙөлөш барышында һәр йорт хужаһы төп юлдан үҙенең ҡапҡаһына тиклем ҡырсынташ һәм юлдарҙы ямғыр һыуынан йыуылыуҙан һаҡлаясаҡ торбалар һалыу мөмкинлеген тапҡан. Был уңыштан рухланып, ауыл халҡы юлда артабан дауам итергә теләк белдергән.
Хәтерегеҙгә төшөрәйек, Башҡортостан Президенты Рөстәм Хәмитов ауыл биләмәләре территорияһын төҙөкләндереү буйынса муниципаль берәмектәргә ярҙам итеү тураһында ҡарарға ҡул ҡуйғайны. Был документҡа ярашлы, һәр ауыл 100-әр мең һум ярҙам ала. Йәрмәкәй районының Түбәнге Олойылға ауыл советында яғыулыҡ-майлау материалдарына һәм махсус техниканы арендалауға сығымдар тап ошо суммға барып баҫҡан. Бындай эштәрҙе башҡа ауылдарҙа ла йәйелдерергә ҡарар ителгән. Сөнки райондағы һәр ауылда яҡшы юл япмаларына мохтаж урамдар бар.


text:
09 июнь 2010 йыл, 11:02
автор: Евгений Рәхимҡолов
Өфө хакимиәте Октябрь проспектының «Үҫмерҙәр китапханаһы» туҡталышында йәнә бер ер аҫты үткәүелен төҙөү мәсьәләһен тикшерә. Был турала кисәге матбуғат конференцияһында хакимиәт башлығы Павел Качкаев хәбәр итте.
—Октябрь проспектында берәү урынына бер нисә ер аҫты үткәүеле төҙөгәндә лә ҡамасауламаҫ ине, — тине ул. – Был йәйәүлеләргә лә, водителдәргә лә уңайлы буласаҡ.
Әммә үткәргестәр төҙөү мәсьәләһен, Павел Качкаев әйтеүенсә, беренсенән, бындай проекттар хаҡының юғары булыуы, икенсенән, уларҙың оҙаҡ башҡарылыуы тотҡарлай. Мәҫәлән, бер үткәүел төҙөр өсөн үҙебеҙҙәге төҙөлөш ойошмаларына ярты йыл тирәһе ваҡыт кәрәк. Хәйер, Павел Качкаев әйтеүенсә, әлеге ваҡытта ҡала хакимиәте үткәргесте сағыштырмаса юғары булмаған хаҡҡа бер ай эсендә төҙөргә һәләтле сит ил фирмаларының береһе менән һөйләшеүҙәр алып бара. Әгәр һөйләшеү уңышлы тамамланһа, яңы ер аҫты үткәүеле төҙөлөшө мәсьәләһе ыңғай хәл ителәсәк.


text:
16 февраль 2012 йыл, 13:38
автор: Әлфиә Шәрәфетдинова
Тәмәке тартыуҙың зыяны тураһында әүҙем яҙышҡан журналистар финанс ярҙам аласаҡ. Бындай материалдарҙы әҙерләргә ярҙам итеү маҡсатында «Һаулыҡ һәм үҫеш» фонды һәм Рәсәйҙең тәмәкегә ҡаршы коалицияһы киң мәғлүмәт саралары вәкилдәренә стипендия бүлергә әҙер.
Стипендия алыусылар конкурс һөҙөмтәләре буйынса билдәләнәсәк. Республиканың Элемтә һәм киң коммуникациялар министрлығы журналистарҙы бәйгелә ҡатнашыу өсөн заявкалар ебәрергә саҡыра.
Дәғүә итеүселәргә бер нисә йүнәлештә проекттар ебәреү тәҡдим ителә. Улар иҫәбендә — документаль фильм, телетапшырыу, төбәк киң мәғлүмәт сараларындағы проект, федераль киң мәғлүмәт сараларындағы проект, интернет-баҫмалағы проект, радиолағы проект һәм журналист тикшереүе.
Заявкалар konkurs.tabak@gmail.com адресы буйынса 2012 йылдың 15 мартына тиклем ҡабул ителә.
Еңеүселәр ағымдағы йылдың 20 мартынан да ҡалмай билдәләнәсәк.


text:
17 сентябрь 2009 йыл, 17:08
автор: Лиә Нәғимова
"Оҫталар ҡалаһы" — 19 сентябрҙә "Баштехинформ" республика фәнни-техник һәм мәғлүмәт комплексы күргәҙмә үҙәгендә ошондай баш аҫтында ҡул эштәре изделиеларының күргәҙмә-йәрминкәһе эшләй башлаясаҡ. Унда "hand made" техникаһында ижад иткән 20-нән ашыу оҫта ҡатнашасаҡ.
Уларҙың эштәре төрлө йүнәлештәрҙә башҡарылған: эксклюзив биҙәүестәр, ҡайын туҙынан әйберҙәр, уйынсыҡтар һәм башҡалар. Ойоштороусылар билдәләүенсә, быларҙың барыһы менән дә һоҡланыу ғына түгел, оҡшағандарын һатып алырға ла мөмкин. Ә бәлки, үҙ ҡулдарығыҙ менән ошондай ҡыҙыҡлы әйберҙәр ижад итеү теләге лә уяныр, был үҙ-үҙеңде сағылдырыу ысулы ғына түгел, ә хәҙерге иҡтисади тотороҡһоҙ заманда өҫтәмә табыш сығанағы ла бит.
Күргәҙмә-йәрминкә ике көн барасаҡ.


text:
23 май 2013 йыл, 15:28
автор: Эльмира Сабирова
Стәрлетамаҡ дәүләт филармонияһы артистарының гастролдәре 23 майҙа Яр Саллыла башлана. Унда Бейеү театры коллективы ҙур концерт программаһын тәҡдим итәсәк.
26-31 майҙа «Сәрби» сыуаш эстрада-фольклор ансамбле гастролдәр менән Сыуашстан Республикаһында була. Саралар Сыуашстанда Башҡортостан Республикаһы көндәре сиктәрендә үтәсәк.
Артабан Бейеү театры коллективы һәм филармония солистары Һарытауға юлланасаҡ, унда артистар һабантуйҙа ҡатнашасаҡ.
3 июндә Стәрлетамаҡ филармонияһы коллективы Краснодар крайында сығыш яһаясаҡ. 15 июндә артистар ҙур концерт программаһын Дондағы Ростов халҡына тәҡдим итәсәк.
БР Мәҙәниәт министрлығының матбуғат хеҙмәтенән хәбәр итеүҙәренсә, барлыҡ ҡалаларҙа Бейеү театры тамашасыларҙы донъя халыҡтары бейеүҙәре менән ҡыуандырасаҡ, солистар башҡорт һәм татар халыҡ һәм эстрада йырҙарын тәҡдим итәсәк.


text:
19 май 2015 йыл, 16:12
фото: Олег Яровиков
ӨФӨ, 2015 йыл, 19 май. /«Башинформ» мәғлүмәт агентлығы, Арина Рәхимҡолова/. Башҡортостан Рәсәйҙә иң йәш автомобилдәр паркы булған 15 төбәк иҫәбенә инә. Республикала еңел автомобилдәрҙең уртаса йәше 10,7 йыл тәшкил итте.
«Автостат» агентлығы мәғлүмәттәренә ярашлы, илдә еңел машиналарҙың уртаса йәше — 12,4 йыл. 30 төбәктең паркы ошо күрһәткестән йәшерәк булыуы асыҡланған. Башҡортостан машиналарҙың уртаса йәше 10,7 йыл тәшкил иткән рейтингта 13-сө урынды биләй.
Тикшеренеүҙә Рәсәйҙең 83 төбәге ҡатнашҡан. Иң «оло» парк Алыҫ Көнсығышта һәм Себерҙә теркәлгән. Мәҫәлән, Камчатка крайында йәшәүселәр 20 йылдан ашыуыраҡ тарихы булған автомобилдәрҙә йөрөй. Был Калининград өлкәһенә лә ҡағыла — бында еңел машиналарҙың уртаса йәше — 18,4 йыл. Иң йәш автомобилдәр — Татарстанда, Ханты-Манси округында, Пермь крайында, Мәскәүҙә һәм Һамар өлкәһендә. Уларға 10 йыл да юҡ.


text:
Республика башҡорт лицей-интернаты
Республика башҡорт лицей-интернаты (урыҫ. Республиканский башкирский лицей-интернат) — Өфөлә 12—16 йәш балларға уҡыу йорто.
Лицей тураһында[үҙгәртергә | вики-тексты үҙгәртергә]
ГБОУ Республика башҡорт лицей-интернаты 1992 йылда Өфө ҡалаһында башҡорт-төрөк лицейы тип асыла, ләкин 2003 йылда уны республика башҡорт-лицейы тип үҙгәртәләр.
Һылтанмалар[үҙгәртергә | вики-тексты үҙгәртергә]
- Лицейҙын рәсми сайты
- Нуриев Ф. Й. Башҡорт лицей-интернаты // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
04 август 2011 йыл, 10:49
автор: Любовь Колоколова
— Быйыл республика хужалыҡтарында 14 мең тонна ҡарабойҙай йыйып алыу планлаштырыла. Әгәр ҙә барыһын да эшкәртеүгә йүнәлткәндә, ҡарабойҙай ярмаһының өс йыллыҡ запасы килеп сығасаҡ, — тине «Башинформ» агентлығында үткән матбуғат конференцияһында БР Ауыл хужалығы министрлығының аҙыҡ-түлек баҙарҙарын һәм хужалыҡ итеүҙең бәләкәй формаларын үҫтереү бүлеге начальнигы Валерий Белов.
Был барлыҡ ҡарабойҙайҙың да республикала ҡалыуын аңлатмай, сөнки ауыл хужалығы предприятиеларының уны республиканан ситтә һатырға хоҡуҡтары бар, тип асыҡланы чиновник.
— Бөгөн популяр культура уңышының мул булыуын фаразлау ҡарабойҙайға хаҡты баҙар көйләйәсәгенә ышанырға мөмкинлек бирә. Тәжрибә киләһене күрһәтә: продукттың тейешле күләмдә булыуы һәм тауар етештереүселәр араһында сәләмәт конкуренция күҙәтелеүе хаҡтар төшөүенә килтерә. Ҡарабойҙай менән дә шул уҡ хәл булырға тейеш, — тип белдерҙе Ауыл хужалығы вәкиле.
Иҫегеҙгә төшөрәбеҙ, былтыр көҙ һәм әлеге йыл башында ҡоролоҡ арҡылы дефицит булып киткән ҡарабойҙай ярмаһына ҙур һорау булыу сәбәпле уға хаҡтар килоһына йөҙ һумға тиклем күтәрелгәйне. Үткән йылдарҙа ул 20 һумдан да артмай ине.
Шул уҡ сәбәптәр арҡылы хаҡы буйынса диңгеҙ аръяғы апельсиндарына тиң булып киткән картуф уңышының да яҡшы булыуы көтөлә, тип әйтте Валерий Белов. Әле булһа үҙебеҙҙең яңы картуфҡа хаҡтар яҙ көнө ситтән килтерелгәндекенә ҡарағанда түбәнерәк.


text:
20 ғинуар 2010 йыл, 14:10
автор: Юлай Мәғсүмов
BEARR Trust — Великобританияла теркәлгән хәйриә ойошмаһы, граждандар йәмғиәтен нығытыу маҡсатында һаулыҡ һаҡлау һәм социаль тәьминәт өлкәләрендә гранттар конкурсына заявкалар ҡабул итә башлауы тураһында иғлан итте.
Программаның маҡсаты – Рәсәйҙең күрһәтелгән өлкәләрҙә башҡа структуралар менән партнерлыҡта эшләүсе бәләкәй дәүләттеке булмаған ойошмаларын финанслау.
2010 йылда бәләкәй гранттар ике категория буйынса биреләсәк:
1. Йортһоҙ һәм махсус учреждениеларҙа көн күреүсе кешеләргә йәмғиәткә ҡайтарыу өсөн ярҙам итеү.
2. Балаларҙың һәм йәштәрҙең психик һаулығы проблемаһы менән шөғөлләнеүсе ғаиләләрҙең һәм профессионалдарҙың үҙ-ара ярҙам селтәрен ойоштороуға булышлыҡ итеү.
Ентеклерәк мәғлүмәттәр http://www.bearr.org/ru/smallgrantscheme сайтында.


text:
27 ғинуар 2015 йыл, 9:38
фото: Олег Яровиков
ӨФӨ, 2015 йыл, 27 ғинуар. /«Башинформ» мәғлүмәт агентлығы/. 26 ғинуарҙа Республика йортонда Рөстәм Хәмитов Төркиә Республикаһының Рәсәйҙәге Ғәҙәттән тыш һәм Тулы хоҡуҡлы илсеһе Өмөт Ярдым менән осрашты. Илсе Башҡортостан Башлығына Анкара губернаторының рәсми саҡырыуын тапшырҙы.
«Беҙгә билдәле булыуынса, һуңғы 10-15 йылда Төркиәгә республика етәксеһе кимәлендә сәфәр ойошторолғаны юҡ. Һеҙҙе үҙегеҙгә уңайлы ваҡытта Төркиәлә көтөп ҡалабыҙ. Был осрашыу мөнәсәбәттәрҙе үҫтереүгә ҙур өлөш индерәсәк. Кәрәк тип иҫәпләһәгеҙ, делегация составына республиканың сауҙа-сәнәғәт палатаһы вәкилдәрен, эшҡыуарҙарҙы индерергә мөмкин. Теләгегеҙ булһа, Төркиәнең башҡа ҡалаларына ла сәфәр ойошторасаҡбыҙ», — тине ул.
Өмөт Ярдым Рөстәм Хәмитовты Мәскәүҙәге Төркиә вәкиллегенә Башҡортостандың презентацияһын үткәрергә саҡырҙы. Төркиәнең Ғәҙәттән тыш һәм Тулы хоҡуҡлы илсеһе ШОС саммитына һәм уға әҙерлек эштәрен уҙғарыуға ҡағылышлы һорауҙарҙы ла ҡарарға тәҡдим итте.
Рөстәм Хәмитов бизнес өлкәһендәге хеҙмәттәшлекте нығытыу идеяһын ыңғай баһаланы. «Былтыр Башҡортостан менән Төркиә араһындағы тауар әйләнеше 300 миллион доллар тәшкил итте. Берлектәге предприятиелар һәм проекттар эшләй. Төркиә төҙөүселәре «Әсә һәм бала» клиникаһын сафҡа индерҙе, улар ШОС һәм БРИКС саммиттары айҡанлы төҙөлөүсе объекттарҙа эшләй. Төҙөлөш, нефть химияһы, машиналар төҙөү, ауыл хужалығы, еңел һәм аҙыҡ-түлек сәнәғәте, сауҙа һәм эшҡыуарлыҡ тармаҡтарында үҙ-ара табышлы хеҙмәттәшлек бойомға ашырыла. Гуманитар хеҙмәттәшлек һәр саҡ юғары кимәлдә булды. Төркиә менән тығыҙ бәйләнештәбеҙ, бындай аралашыу дауам итәсәк. Йәштәребеҙ һеҙҙең университеттарҙа уҡый, ә һеҙҙең студенттар беҙҙә белем ала. Был яйға һалынған «ағымдар». Әгәр улар арта икән, был бик һәйбәт», — тине Рөстәм Хәмитов.


text:
Аполлон (күбәләк)
Аполло́н[1][2] (лат. Parnassius apollo, урыҫ. Аполлон ) — елкән ҡанатлылар (Papilionidae) ғаиләһендәге көндөҙгө күбәләк.
Карл Линней тарафынан Аполлон алла исеме менән аталған. Ҡанат йәйеме 70-90 мм, аҡ төҫтә, алғыларында ҙур ҡара таптар, артҡы ҡанаттарында ҡара ҡаймалы эре ҡыҙыл таптар бар. Европала, Кавказ, Урал, Көнбайыш Себерҙә киң таралған. Ҡоро ҡарағайлыҡтарҙа, урман буйҙарында, ташлы һөҙәклектәрҙә тереклек итә. Июнь-августта оса. Аполлон уртаҡ йәшәү рәүеше алып бара. Күбәләк ҡорттары ҡара төҫтә, зәңгәрһыу сығынтылы һәм ян-яғынан ҡыҙғылт һары таплы, оҙонлоғо 50 мм-ға ҡәҙәр етә. Йәш япраҡтар менән туҡланалар, көндөҙ ҡояш яҡьыһында айырыуса әүҙемдәр. Формалашып еткән күбәләк ҡорттары күкәй ҡабығында ҡышлай. Ҡурсағы зәңгәрһыу төҫтә тупраҡта үҫеш ала. Июнь башында ҡурсаҡтан етлеккән бөжәк сыға. Йылына бер быуын үҫә. Август айында күбәләк үҙенең йәшәү циклын тамамлай. Аполлондар һаны өҙлөкһөҙ кәмей бара.
Иҫкәрмәләр[үҙгәртергә | вики-тексты үҙгәртергә]
- ↑ Ҡалып:Книга:Пятиязычный словарь названий животных. Бөжәктәр
- ↑ Ҡалып:Книга:Булавоусые чешуекрылые Средней Азии
Сығанаҡ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Коршунов Ю. П. Определители по флоре и фауне России // Булавоусые чешуекрылые Северной Азии. Выпуск 4. — М.: Товарищество научных изданий КМК, 2002. — С. 33. — ISBN 5-87317-115-7.


text:
30 октябрь 2009 йыл, 16:39
автор: Николай Ермоленко, Рәфил Сәхәбутдинов | фото: Рафиль Сахабутдинов
Бөгөн Рәсәйҙә Сәйәси репрессиялар ҡорбандарын хәтергә алыу көнө билдәләнә. Өфөнөң Еңеүҙең 50 йыллығы исемендәге скверында сәйәси репрессиялар ҡорбандары һәйкәленә сәскәләр һалыу тантанаһы үткәрелде. Уны Башҡортостан баш ҡалаһы хакимиәте менән берлектә БР Сәйәси репрессиялар ҡорбандары ассоциацияһы ойошторҙо.
Көн йонсоу һәм һалҡын булыуға ҡарамаҫтан, репрессияланғандарҙы хөрмәтләп иҫкә алырға 50-нән ашыу кеше килгән. Күптәренең ҡулдарында ошо яфаға тарыусы яҡындарының фотографиялары, гәзит һәм журнал мәҡәләләре һәм, әлбиттә, БР Сәйәси репрессиялар ҡорбандары ассоциацияһы сығарған “Тере хәтер” (“Живая память”) китаптары. Йыйылыусылар алдында был ойошманың рәйесе Маһинур Үтәбаева сығыш яһаны.
— Йыл һайын беҙ сәйәси репрессияларҙан яфа сигеүселәрҙаң барыһын да иҫкә алабыҙ, беҙҙең сафтарыбыҙ һирәгәймәй, ә был, хәтер тере һәм мәңгегә беҙҙең күңелдәребеҙҙә һәм йөрәктәребеҙҙә ҡаласаҡ, тигәнде аңлата, — тине Маһинур Мөхлис ҡыҙы. – Кешеләргә ҡарата бындай аяуһыҙ мөнәсәбәт башҡаса бер ҡасан да ҡабатланмаҫ, тип бик тә ышанаһы килә. Беҙгә иһә, тере ҡалғандарға, үҫеп килеүсе быуын тарихыбыҙҙың ошондай ҡара биттәре тураһында ла белһен һәм хәтерендә тотһон өсөн барыһын да эшләргә кәрәк. Шуға күрә беҙ ҡул ҡаушырып ултырмайбыҙ, күптән түгел генә Башҡортостан Республикаһының бөтә сәйәси репрессиялар ҡорбандарына арналған китап сығарҙыҡ.
Йыйылыусылар алдында Өфө ҡала округы ҡала хакимиәте, мосолман һәм православие руханиҙары вәкилдәре сығыш яһаны.
Ул ваҡиғаларҙың тере шаһиттары үҙҙәренең ҡайғылы иҫтәлектәре менән уртаҡлашты. Шуларҙың береһе, 72 йәшлек Неля Дауытова, ул ауыр йылдарҙы һәр ваҡыт бик ауыр тулҡынланып иҫкә ала.
— Атайым Башҡортостан Дәүләт планы рәйесе һәм республика Халыҡ комиссарҙары Советы рәйесенең беренсе урынбаҫары булды. Уны 1937 йылдың 4 авгусында эшләп ултырған кабинетында уҡ ҡулға алалар, ә мин ошо йылдың 10 октябрендә тыуғанмын, һәм 31 декабрҙә үк, Яңы йыл алдынан ғына, имсәк балаһы менән әсәйемде лә ҡулға алыу тураһында приказ сығарылған, — тип иҫкә ала Неля Шаһиәхмәт ҡыҙы. — Әсәйемде 8 йылға иркенән мәхрүм итәләр. Тотҡонда беҙ ике йыл үткәрҙек, шунан һуң реабилитацияланылар. Ләкин ошо ваҡыт та беҙгә мәңгелек кеүек тойолдо. Беҙҙе 40-ар кешелек ҙур камераларҙа тоттолар, улар араһында сәйәси репрессияланғандар ғына түгел, ҡәҙимге рецидивистар – бурҙар һәм кеше үлтереүселәр ҙә бар ине. Өлкәндәр таңдан тороп эшкә киттеләр, ә беҙ, балалар, көн буйына һикелә яттыҡ. Ундағы шарттар ҡот осҡос ине. Мин әле булһа үҙ әсәйем менән ғорурланам. Бөтә ҡыйынлыҡтарға һәм мәхрүмселектәргә ҡарамаҫтан, ул бирешмәне, күңел төшөнкөлөгөнә бирелмәне. Ә бит уның минән башҡа тағы өс балаһы бар ине. Ул барыбыҙҙы ла тәрбиәләп үҫтереп, аяҡҡа баҫтырҙы. Һәм хәҙер мин ошо һәйкәл ҡуйылған көндән алып йыл һайын был көндө атайым менән әсәйемде, шулай уҡ ҡалған бөтә сәйәси репрессиялар ҡорбандарын хөрмәтләп иҫкә алырға киләм.
* * *
Рәсми мәғлүмәттәргә ҡарағанда, Башҡорт АССР-ында 50 меңдән ашыу кеше репрессиялана, репрессияларҙың иң күбе 1937-38 йылдарға тура килә. Хәҙерге ваҡытта БР Хеҙмәт һәм халыҡты социаль яҡлау министрлығында Өфөнән сәйәси репрессияларҙан зыян күргән 3000-дән ашыу кеше иҫәптә тора.


text:
11 апрель 2011 йыл, 17:27
автор: Ольга Мортазина
Башҡортостан буйынса Тикшереү комитеты хеҙмәткәрҙәре 21 йәшлек егет менән ҡыҙҙың һәләк булыу факты буйынса тикшереү алып бара. 2011 йылдың 1 апрелендә уларҙың мәйете йәш кешенең ата-әсәһенең ихатаһында мунсала табыла. Асыҡланыуынса, ғашиҡтар уларҙың дуҫлығын ата-әсәләренең тыйыуҙары арҡаһында аҫылынған. Йәш егет туғандарына үҙенең телефонында хәбәр ҡалдырған. Үлер алдынан үҙ ҡулы менән ҡыҙ уларҙы бергә ерләүҙәрен үтенеп хат яҙған. Әлеге ваҡытта тәфтишселәр был фажиғәнең сәбәптәрен асыҡлай, тикшереү һөҙөмтәһендә процессуаль ҡарар ҡабул ителәсәк, тип хәбәр итә БР буйынса Тикшереү комитетының матбуғат хеҙмәте.


text:
чәршәмбе, 7 декабрь 2016, Казан вакыты 13:49
2-се март Рәсәй халҡы дәүләт башлығын һайлаясаҡ. Башҡортостандың үҙәк һайлау комиссияһында ла, яңы йыл каникулдарына ҡарамаҫтан, ҡыҙыу эш ваҡыты. Мәғлүм булыуынса 2-се март республика халҡы Рәсәй Президенты менән бер рәттән, Дәүләт Йыйылышы-Ҡоролтайға һәм ҡала округтары Советтарына депутаттар ҙа һайлаясаҡ. Әле комиссия документтарҙы тикшереү һәм кандидаттарҙы теркәү өҫтөндә эш алып барыла. Быға тиклем Башҡортостандың Дәүләт Йыйылышы-Ҡоролтайы бер мандатлы округтарҙа еңеүсе кандидаттар менән билдәләнһә, быйыл ул тәүге тапҡыр яңы принцип буйынса формалаша. 120 депутаттың 60-шы элеккесә бер мандатлы округтар буйынса һайланасаҡ. Ҡалған 60 урынды күпселек тауыш яулаусы партиялар бүлешәсәк. Был 60 мандат өсөн республикала Берҙәм Рәсәй, коммунистар, либерал демократтар һәм Ғәҙел Рәсәй партияларының төбәк бүлексәләре көрәш алып барасаҡ. Партия исемлектәрендә 525 кеше. Уларҙың барыһы ла республиканың Үҙәк һайлау комиссияһында теркәү үткән дә инде.


text:
Янғын сәбәптәре билдәле түгел
Республика президенты хоҡуҡ һаҡлау органдарына Йоматау аграр техникумы ятағындағы янғын сәбәптәрен асыҡларға, урындағы хакимиәттәргә ятаҡта йәшәүселәрҙе икенсе урынға күсереү буйынса саралар күрергә ҡушты.
“Студенттарға, уларҙың яҡындарына һәм туғандарына, уҡытыусыларға табиптар һәм психологтар ярҙамы кәрәк булыуы ихтимал. Һаулыҡ һаҡлау һәм мәғариф министрлыҡтарына быға айырыуса иғтибар итергә кәрәк”, тине хөкүмәт премьер-министры. Раил Сарбаев белдереүенсә, шаршамбы студенттарҙың ата- әсәләре менән йыйылыш үткәреләсәк.
Техникумда уҡыусыларҙың барыһы ла йәшәгән урындарына яҡын урынлашҡан уҡыу йорттарында белем алыуын дауам итәсәк. “Һәр кем һайлаған һөнәре буйынса белем алырға тейеш”, тигән Раил Сарбаев.


text:
Америка Ҡушма Штаттары Хөкүмәте
Америка Ҡушма Штаттары Хөкүмәте (The Government of the United States of America) – 50 дәүләттәрҙен (state), 1 федераль округ һәм бер-нисә территорияларҙын бер дөйөм федераль хөкүмәте.
Документтарҙа ҡуйылған исем «Америка Ҡушма Штаттары Хөкүмәте» штаттарҙын һәм территорияларҙын дөйөм ҡарары булыу тураһында әйтә (АҠШ Конституцияһынан).
АҠШ Конституцияһына ярашлы дәүләт власы, суд, башҡарма һәм закондар сығарыу йүнәлештәренә бүленә.
Башҡарма влас АҠШ Президенты, закондар сығарыу влас АҠШ Конгрессы, суд власы АҠШ Юғары судына бирелғән.
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- USA.gov, the official U.S. Government portal.
- United States Government, a research information guide from the University of Illinois at Urbana-Champaign Library.
- Government Information: Directories and Manuals, web resources provided by GovPubs at the University of Colorado–Boulder Libraries.


text:
02 ноябрь 2015 йыл, 11:59
фото: автор фотоһы
ӨФӨ, 2015 йыл, 2 ноябрь. /«Башинформ» мәғлүмәт агентлығы, Евгения Сюткина/. 1 ноябрҙә Башҡортостанда, илдең башҡа төбәктәрендәге кеүек үк, Бөтөн Рәсәй географик диктанты уҙҙы. Акцияла республикабыҙҙан 700-ҙән ашыу кеше ҡатнашты. «Минең илем — Рәсәй» диктанты М.Аҡмулла исемендәге Башҡорт дәүләт педагогия университетында һәм Башҡорт дәүләт университетында, шулай уҡ Белоретта үтте.
Диктанттың тексында географик атамаларға, терминдарға, карталағы географик объекттарҙың урынлашыуына ҡағылышлы 25 һорау булды.
БДПУ-ғы аудиторияларҙың береһендә Башҡортостандың тәбиғәттән файҙаланыу һәм экология министры Илдар Һаҙыев, БДПУ ректоры Рәил Әсәҙуллин һәм Рус география йәмғиәтенең төбәк бүлексәһе рәйесе Камил Йыһаншин диктант яҙҙы. Әйткәндәй, улар эштәрен башҡаларҙан алдараҡ тапшырҙы.
Иң бәләкәй ҡатнашыусы Екатерина Радыгинаға алты йәш булһа, иң өлкәне Тамара Петроваға — 80.
«Шуныһы ҡыуаныслы: кешеләр географик диктант менән ҡыҙыҡһына. Бында уҡыусыларҙы, студенттарҙы, эшләп йөрөүселәрҙе, пенсионерҙары күрергә мөмкин. Күбеһенең географияға бер ниндәй ҙә ҡағылышы юҡ. Диктант яҙырға Әбйәлил, Архангел, Ишембай, Ҡырмыҫҡалы, Ауырғазы, Стәрлетамаҡ райондары вәкилдәре килгән. Артабан географик диктант матур йолаға әүерелер тип ышанабыҙ. Бәлки, чиновниктарҙың географияға мөнәсәбәте үҙгәрер, мәктәптәргә төбәк география компонентын кире ҡайтарырҙар», — тип билдәләне Рус география йәмғиәте төбәк бүлексәһенең ғилми секретары Закира Латипова.
Диктант һөҙөмтәләрен 10 декабрҙә Рус география йәмғиәте сайтынан ҡарап белергә мөмкин.


text:
23 сентябрь 2010 йыл, 10:17
автор: Дмитрий Слезин
Өфөлә 23 сентябрҙә йәйге биатлон (саңғы роллерҙары) буйынса Рәсәй чемпионаты һәм беренселеге старт ала.
«Биатлон» спорт-һауыҡтырыу комплексында йөҙгә яҡын спортсы спринт, шәхси уҙыш һәм эстафетала иң яҡшылары исеменә ярышасаҡ.
Ярыштарҙы ойоштороусылар — Рәсәйҙең Спорт, туризм һәм йәштәр сәйәсәте министрлығы, Рәсәй биатлонсылар союзы, Башҡортостан Республикаһы Йәштәр сәйәсәте һәм спорт министрлығы, биатлон буйынса олимпия резервындағы махсус балалар-үҫмерҙәр спорт мәктәбе һәм «Биатлон» спорт-һауыҡтырыу комплексы.
23 сентябргә планлаштырылған:
11:00 — 15 километрға — ҡатын-ҡыҙҙар араһында, 12,5 километрға юниоркалар араһында саңғы роллерҙарында шәхси иҫәпкә уҙыш;
14:30 — ир-егеттәр араһында 20 км-ға уҙыш, юниорҙар араһында — 15 км-ға.
Йома көндө, 24 сентябрҙә, рәсми тренировка көнө.
Артабан ярыштар программаһы түбәндәгесә:
25 сентябрь: 10:40 — эстафета 4х6 км, ҡатын-ҡыҙҙар; эстафета 3х6 км, юниор ҡыҙҙар.
14:00 — эстафета 4х7,5 км, ир-егеттәр, юниорҙар.
26 сентябрь:
11:00 — ҡатын-ҡыҙҙар һәм юниор ҡыҙҙар араһында 7,5 километрға спринтер уҙышы.
14:00 — ир-егеттәр һәм юниорҙар араһында 10 километрға спринтер уҙышы.


text:
20 февраль 2013 йыл, 11:15
автор: Сергей Захаров
20 февралдә «Ижтимағи электрон гәзит» (www.i-gazeta.com) сайтында Федераль миграция хеҙмәтенең Башҡортостан Республикаһы буйынса Идаралығы начальнигы Борис Ғөзәйеровтың онлайн-конференцияһы бара.
Урындағы ваҡыт менән 11-ҙән 12-гә тиклем «Ижтимағи электрон гәзит» сайтына ингән һәр кеше, «Һорау бир!» бүлегендәге тейешле форманы тултырып, уға мөрәжәғәт итә ала.
Интернет ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәтенең техник ярҙамында бойомға ашырыла.
Борис Ғөзәйеровтың интернет-берләшмә менән аралашыуы «Ижтимағи электрон гәзит» сайтында һәм «Башинформ» мәғлүмәт агентлығының яңылыҡтар теҙмәһендә лә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет биреләсәк.


text:
07 март 2012 йыл, 9:00
автор: Ғәлиә Нәбиева
Алдан яҡынса иҫәпләүҙәр буйынса, 86 процент майҙандарҙағы ужым культураларының торошо Башҡортостанда насар түгел. Әммә сәсеү башланғансы юғалтыуҙар артыуы ихтимал, тигән хәүеф бар. Был мәғлүмәт Башҡортостан Хөкүмәте вице-премьеры – ауыл хужалығы министры Эрнст Исаев етәкселегендәге яҙғы баҫыу эштәренә әҙерлек һәм уны үткәреү буйынса штаб ултырышында әйтелде.
— Эш шунда: бихисап райондарҙа баҫыуҙар ҡарҙан әрселә башланы, — тине Башҡортостандың ауыл хужалығы министры урынбаҫары Владимир Незнанов. — Ҡабаттан һыуытыуы арҡаһында ужым культураларының зыян күреүе ихтимал, тигән ҙур хәүеф бар. Әммә бындай күҙаллауҙы иҫәпкә алғанда ла, республикала бөгөн ҡайтанан сәсеү өсөн орлоҡ етерлек.
Республиканың аграр ведомствоһы башлығы быйылғы миҙгелдең үҙенсәлектәрен атап үтте. Эрнст Исаев әйтеүенсә, быйыл үткән йыл тәжрибәһен иҫәпкә алып эшләргә кәрәк, ул ваҡытта «бик күп мәсьәләләр ентекле тикшерелде, ҡайһы берәүҙәре алдан уҡ хәл ителде».
2012 йылғы сәсеүгә сәсеүлек майҙандарының структураһы ла билдәләнде. Ауыл эшсәндәре быйыл нут, рапс, етен кеүек иҡтисади йәһәттән отошло, әммә беҙҙең төбәк өсөн яңы культураларға сәсеүлек майҙандарын арттырасаҡ, тип хәбәр иттеләр БР Ауыл хужалығының матбуғат хеҙмәтенән. Шәкәр сөгөлдөрө һәм көнбағыш баҫыуҙары былтырғынан бер аҙға кәмерәк буласаҡ.
Ауыл хужалығы тауарҙары етештереүселәренә яҙғы баҫыу эштәренә ташламалы яғыулыҡ биреү мәсьәләһен дә штаб контролдә тота. РФ Ауыл хужалығы министрлығы менән РФ Энергетика министрлығы килешеүенә ярашлы, ағымдағы йылдың март-июнь айҙарында уҡ Башҡортостанға кәметелгән хаҡтар буйынса 48,66 мең тонна дизель яғыулығы һәм 2 мең тонна «Нормаль-80» автобензины бүленәсәк. Былтырғы йыл менән сағыштырғанда дизель яғыулығы — 19,2 мең тоннаға, автобензин 0,58 мең тоннаға күберәк бүленә.
Хаҡтар «Башкирнефтепродукт» асыҡ акционерҙар йәмғиәтенең 2011 йылдың 31 декабрендәге күмәртә хаҡынан 30% күләмендәге ташлама менән билдәләнгән. Йыллыҡ нефть продукттары күләме лә 10 процентҡа арттырылған. Шулай итеп, яҙғы кампанияға дизель яғыулығына ташламалы хаҡ республика бюджетынан дәүләт ярҙамын иҫәпкә алмағанда 1 литрына 17,2 һум тәшкил итәсәк.


text:
03 апрель 2014 йыл, 12:55
автор: Розалия Вәлиева | фото: Олег Яровиков
2 апрелгә ҡарата аҡса туплау системаһын ҡулланып, торлаҡ төҙөлөшөн финанслау программаһында ҡатнашыуға 385 кеше теләк белдергән, тип хәбәр итә Рәсәй Һаҡлыҡ банкының Башҡортостан бүлексәһе идара итеүсеһе Сергей Попов «Башинформ» агентлығында үткән матбуғат конференцияһында. Унда шулай уҡ республика Хөкүмәте Премьер-министрының беренсе урынбаҫары Рөстәм Мәрҙәнов ҡатнашты.
1 апрелдән алып Башҡортостанда аҡса туплау системаһын ҡулланып, торлаҡ төҙөлөшөн финанслау программаһы эшләй башланы. Система эшенең асылы – ипотека-йыйыу механизмын ҡулланыу, ул торлаҡты ике этапта һатып алыуҙы ҡарай: йыйыу һәм кредит биреү.
Иң тәүҙә ҡатнашыусы аҡсаны махсус иҫәптә йыя, дәүләт вкладты ай һайын 30 процентҡа арттыра. Минималь айлыҡ түләү – өс мең һум, юғары сиге билдәләнмәгән. Әммә, премия түләнәсәк, максималь түләү 10 мең һум менән сикләнгән, был осраҡта дәүләт вкладты йылына 36 мең һумға арттырасаҡ. 2014 йылда премиялар түләүгә республика бюджетында 50 миллион һум ҡаралған.
2014 йылда программала, торлаҡта мохтажлыҡ дәрәжәһенә ҡарамаҫтан, һәр теләүсе ҡатанаша ала. 2015 йылдан программаға Башҡортостандың һәр теләүсеһе инә ала, әммә бюджеттан премияны тик торлаҡ шарттарын яҡшыртыуға мохтаждар ғына аласаҡ.
Бюджет премияһынан тыш, вклад срогы тамамланғандан һуң программала ҡатнашыусы ташламалы ставка – 6-7 процент буйынса 4,5 йылдан алып 9 йылға тиклем срокка – ипотека кредитын рәсмиләштерә ала. Биреләсәк кредит күләме вклад күләменән тора, ул йыйылған аҡсалар суммаһынан күберәк булмаҫҡа тейеш. Заемға алған аҡсаларҙың максималь суммаһы – 1,5 миллион һум.
Программаның операторы «Рәсәй һаҡлыҡ банкы», ҡатнашыуға ғаризаны Башҡортостан территорияһында теләгән бер бүлексәлә бирергә була. Артабан банк-партнерҙар иҫәбе артасаҡ.


text:
18 февраль 2015 йыл, 16:02
ӨФӨ, 2015 йыл, 18 февраль. /«Башинформ» мәғлүмәт агентлығы, Екатерина Соколова/. Дөйөм Рәсәй халыҡ фронтының Башҡортостан төбәк штабы республиканың һаулыҡ һаҡлау системаһы эшен ентекле анализлай башланы.
Медицина өлкәһендәге төп мәсьәләләр Дөйөм Рәсәй халыҡ фронтының федераль форумы майҙансығына сығарыла, уны үткәреү йәй башына билдәләнгән. Форумда Рәсәй Президенты Владимир Путин ҡатнаша.
— Беҙҙе бурыс — ошо өлкәләге төп проблемаларҙы билдәләү, — тип һыҙыҡ өҫтөнә алды Дөйөм Рәсәй халыҡ фронты Үҙәк штабы ағзаһы, БР Дәүләт Йыйылышы — Ҡоролтай депутаты Эльвира Айытҡолова «Социаль ғәҙеллек» эшсе төркөмө ултырышында. — Иң мөһиме — тиҙ арала хәл итеүҙе талап иткән өс-дүрт темаға туҡталыу.
Ултырышта медикаменттарға хаҡтарҙы арттырыу, поликлиникаларҙа инвалидтарҙы хеҙмәтләндереү, ауыл дауаханаларын ябыу, шулай уҡ ҡиммәтле ҡорамалдарҙы медицина учреждениеларына оптималь бүлмәү мәсьәләләре күтәрелде.
«Социаль ғәҙеллек» эшсе төркөмөнөң эксперт берләшмәһе фекеренсә, республикала медицина ҡорамалдарын һатып алыуҙы дөрөҫ планлаштырмау осраҡтары йыш күҙәтелә. Шундай хәлдәр ҙә була: дауаханала профессиональ кадрҙар эшләй, яңы ҡорамалдар ҡуйылған, әммә пациенттар юҡ.
— «Социаль ғәҙеллек» программаһын бойомға ашырғанда ошоға оҡшаш хәл килеп тыуҙы, — тип билдәләне Эльвира Айытҡолова. — Уға ярашлы, мәктәптәргә мөмкинлектәре сикләнгән кешеләр өсөн шарттар тыуҙырыуға ике миллион һум бүленә. Бүленгән аҡса менән уҡыу йортоноң директоры эш итә, ул мәктәпкә пандустар ҡуйыу менән генә сикләнә. Ҡалған 1,8 миллион һум күп осраҡта бинаны ремонтлауға китә. Проблема аҡсаның юҡлығына түгел, ә уларҙы һөҙөмтәһеҙ файҙаланыуға ҡайтып ҡала. Был һаулыҡ һаҡлау өлкәһенә лә ҡағыла.
Һаулыҡ һаҡлау буйынса махсуслаштырылған форум уҙғарыу идеяһын Рәсәй Президенты Владимир Путин тәҡдим итте.


text:
21 декабрь 2015 йыл, 14:15
фото: Олег Яровиков
ӨФӨ, 2015 йыл, 21 декабрь. /«Башинформ» мәғлүмәт агентлығы, Олеся Серёгина/. «РИА Новости» агентлығы хәбәрселәре Рәсәйҙең төрлө төбәктәрендә эконом класлы Яңы йыл өҫтәле күпмегә төшәсәген иҫәпләп сығарған. Баҡтиһәң, байрам өҫтәле өсөн арзан аҙыҡ-түлек — үҙәк төбәктәрҙә һәм Һамарҙа, иң ҡиммәте — Алыҫ Көнсығышта.
Байрам өҫтәленең хаҡын иҫәпләп сығарыу өсөн традицион «Яңы йыл йыйылмаһына» картуф, сусҡа ите, тауыҡ ите, мандариндар, шампан шарабы һәм араҡы, шулай уҡ «Оливье» һәм «Тун аҫтындағы сельдь» салаттары өсөн продукттар ингән. «Бюджетлы» Яңы йыл өҫтәле яҡынса 1,7 мең һумға барып баҫасаҡ.
Өйҙәгеләрҙе милли аш-һыу менән һыйлау өсөн төбәк халҡына өс меңдән ашыуыраҡ аҡса кәрәк буласаҡ. 3-4 килограмлыҡ алма һәм ҡара емеш тултырылған ҡаҙ яҡынса 1,5 мең һумға төшәсәк. Йылҡы итенән әҙерләнгән ҡаҙының килограмы өсөн сортына ҡарап 450-1300 һум сығарып һалырға тура килер. Ҡуллама — 500 һум. Уны бешереү өсөн һарыҡ ите (килограмы — 380 һум), кишер, һуған һәм туҡмас кәрәк. Сәк-сәк — 200, ҡымыҙ 120 һум тора, ә бына шампан шарабында Башҡортостан халҡы башҡа төбәктәрҙән айырмалы рәүештә экономиялай аласаҡ, тип яҙа баҫма.


text:
03 август 2016 йыл, 14:05
фото: Ксения Калинина
ӨФӨ, 2016 йыл, 3 август. /«Башинформ» мәғлүмәт агентлығы, Ксения Калинина/. 2021 йылға тиклем Башҡортостанда асыҡ һауала умарталыҡ музейы, бал эшкәртеү комбинаты, шулай уҡ башҡорт тоҡомло бал ҡорттарын үрсетеү буйынса өлгөлө умарталыҡ барлыҡҡа килә. Республика Хөкүмәте Башҡортостанды 2017 йылда Истанбулда «Апимондия» халыҡ-ара умартасылыҡ ассоциациялары федерацияһының 45-се конгресында ҡатнашыуға әҙерләү буйынса саралар планын раҫланы. Тейешле документ рәсми хоҡуҡи мәғлүмәт интернет-порталында баҫылған.
Бойороҡҡа ярашлы, 2021 йылда Өфөлә халыҡ-ара умартасылыҡ ассоциациялары федерацияһының 47-се конгресын ҡабул итеү буйынса күләмле эш башҡарыу бурысы тора. Төбәк инфраструктураһына ҙур иғтибар бүленәсәк. «Шүлгәнташ» дәүләт ҡурсаулығында 47-се Конгресс ҡунаҡтарын ҡаршы алыу өсөн тейешле шарттар булдырыласаҡ: юлдар яҡшыртыласаҡ, делегаттар сифатлы элемтә менән тәьмин ителәсәк.
Ойоштороу комитетын Башҡортостан Хөкүмәте Премьер-министры урынбаҫары, Хөкүмәт Аппараты етәксеһе Илшат Тажетдинов етәкләне.


text:
16 март 2011 йыл, 17:07
автор: Руфина Хананова
17 мартта Әхмәтзәки Вәлиди исемендәге Милли китапхананың башҡорт әҙәбиәте һәм крайҙы өйрәнеү бүлегендә Әнүәр Сөләймәновтың «Ерҙәге йондоҙҙар» китабының презентацияһы үтәсәк.
Баҫмала беҙҙең республикала тыуған, үҫкән һәм үҙенең юлын тапҡан һәм бөгөн Рәсәй күләмендә уңышлы эшләгән билдәле кешеләр тураһында мауыҡтырғыс хикәйәләр тупланған.
Презентацияла Өфө сәнғәт училищеһы студенттары башҡарыуында башҡорт һәм татар композиторҙарының йырҙары һәм шиғырҙары яңғыраясаҡ.
Сара 16 сәғәттә башлана.


text:
24 август 2011 йыл, 17:01
автор: Ғәлиә Нәбиева
Башҡортостан баҫыуҙарында ужым культуралары бөгөн 201 мең гектарҙа сәселгән, планлаштырылғанға ҡарата был 31%. БР Ауыл хужалығы министрлығының матбуғат хеҙмәтенән хәбәр итеүҙәренсә, страховка культураларын сәсеү тиҙлеге быйыл күпкә юғары. Былтыр был датаға ҡарата аграрийҙар майҙандарҙың 18 процентын ғына сәскәйне.
Республикала ужым култураларын сәсеүҙе яртылаш тамамлаған төбәктәр ҙә бар, улар — Балтас, Балаҡатай, Бишбүләк, Краснокама, Көйөргәҙе һәм Мәләүез райондары.
БР Ауыл хужалығы министрлығы белгестәре фекеренсә, республиканың бихисап райондарында үткән ямғырҙар ужым сәсеүгә уңайлы шарттар тыуҙырған.


text:
11 февраль 2013 йыл, 10:21
автор: Людмила Терновая
Өфөлә М.А.Ферин иҫтәлегенә арналған II «Ферин уҡыуҙары» бөтә Рәсәй фәнни-ғәмәли конференцияһы үтте. Ғилми эшмәкәрлек менән ҡыҙыҡһынған һәм үҙҙәренең авторлыҡ эшләнмәләрен тәҡдим иткән һәләтле балаларҙы ҡеүәтләү форумдың төп маҡсаты булып тора. Конференцияла 150 доклад тәҡдим ителде. Уларҙың авторҙары булып мәтәп, гимназия, лицей уҡыусылары, студенттар, уҡытыусылар, академия фәне һәм йәмәғәт ойошмалары вәкилдәре сығыш яһаны. Онлайн режимда конференцияла шулай уҡ Рәсәйҙең төрлө ҡалаларынан уҡыусылар һәм педагогтар ҡатнашты.
Сара сиктәрендә белем биреү учреждениелары уҡытыусылары өсөн «Белем биреү методикаһының һәм уҡыусыларҙың кластан тыш эшмәкәрлеген ойоштороуҙың көнүҙәк мәсьәләләре» семинары ойошторолдо.
Форумда ҡатнашыусылар өсөн М.А.Ферин музейына, «Өфө моторҙар эшләү производство берекмәһе» асыҡ акционерҙар йәмғиәте музейына, предприятиеның етештереү майҙансыҡтарына экскурсиялар ойошторолдо.


text:
10 июль 2012 йыл, 17:38
автор: «Башинформ» | фото: Олег Яровиков
10 июлдә Башҡортостан Президенты Рөстәм Хәмитов арзан торлаҡ төҙөлөшө күләмдәрен арттырыу өсөн Өфөлә перспективалы территорияларҙы комплекслы үҙләштереү мәсьәләһе буйынса кәңәшмә үткәрҙе. Төбәк башлығының матбуғат хеҙмәтендә билдәләүҙәренсә, аныҡ ер участкалары, уларҙың торлаҡ төҙөүгә яраҡлы булыуы-булмауы, төҙөлөштөң иҡтисади яғы һәм башҡа төрлө мәсьәләләр ҡаралды.
Атап әйткәндә, Рөстәм Хәмитов БР Хөкүмәтенә төҙөлөш күҙалланған майҙандарҙы һыу баҫамы-юҡмы икәнен тикшерергә ҡушты. Һуңғы йылдарҙа төбәктә һыу баҫыу осраҡтары булмаһа ла, Ҡариҙелдә 40-50 йылға бер тапҡыр көслө ташҡындар булыуы ихтимал. Ошоноң арҡаһында Башҡортостан Президенты комплекслы үҙләштереү планынан һыу баҫыу ихтималлығы булған территорияларҙы һыҙып ташлауҙы, шулай уҡ дамбалар, башҡа төрлө гидротехник ҡоролмалар торошон даими контролдә тотоуҙы, халыҡты иҫкәртеү системаларының төҙөклөгөн тикшереүҙе талап итте.
Республика башлығы билдәләүенсә, бөгөн баҙарҙа торлаҡ дефициты күҙәтелә, хаҡтар юғары, кешеләр һатып ала алырлыҡ түгел.
— Дөйөм алғанда, был йүнәлештә эштәр бик насар бара. Бында үҙебеҙгә генә дәғүә белдерә алабыҙ. Беҙгә үткәндәргә һылтанырға, ерҙе һатып, таратып бөтөүҙәре, төрлө спекулянттарға бүлеп биреүҙәре тураһында һөйләргә кәрәкмәй, — тине Рөстәм Хәмитов.
Уның һүҙҙәренсә, бөгөнгө көндә ер мөнәсәбәттәрендә Өфөлә коррупция хөкөм һөрә, уның һөҙөмтәһендә кешеләр ғазаплана — Өфөлә эконом-класындағы торлаҡ етмәй. Быйыл ғына беренсел торлаҡ баҙарында фатир хаҡы 10 процентҡа күтәрелгән.
Президент әйтеүенсә, «бындай хәл оҙаҡ ваҡыт ошо килеш ҡала алмай — уны кисекмәҫтән яҡшыртыуға тотонорға кәрәк. Бының өсөн властың бөтә нәмәһе лә – тәртип урынлаштырыу өсөн мөмкинлектәре лә, эштәрҙе ойоштороп, уны алға ебәреү мөмкинлеге лә бар».
— Өфөлә, быны бөгөн үҙебеҙ ҙә күрәбеҙ, бөтөнләй буш майҙандар юҡ тиерлек, — тине Рөстәм Хәмитов. — Халыҡты ла, ҡала властарын да йонсотоп, йорттар араһындағы айырым урындарҙа төҙөлөш алып барыла. Йәиһә ҡола яландағы үҙләштерелмәгән территорияларҙа, унда инфраструктура ла, юлдар ҙа – ғөмүмән, бер нәмә лә юҡ. Республика һәм ҡала инфраструктура төҙөү бурысын үҙ өҫтөнә ала ала, әлбиттә. Юлдар, газ, һыу үткәргестәр, канализация төҙөү, электр энергияһы буйынса йөкләмәләрҙе. Беҙгә тиҙ арала комплекслы төҙөлөш башларлыҡ ер табырға кәрәк. Мин «тиҙ» һүҙен тағы бер ҡабатлайым, сөнки беҙҙең өсөн башҡа варианттар юҡ.
Президент әйтеүенсә, «торлаҡ төҙөү — Өфө ҡалаһында беренсе урында торған мәсьәлә. Ҡалғандарын ситкә ҡуйып, торлаҡ менән генә шөғөлләнергә кәрәк».
— Уҙған йыл ярым ваҡыт был проблеманы хәл итеү варианттарының булыуын күрһәтте, әммә эш дөрөҫ ойошторолмаған, — тип билдәләне Рөстәм Хәмитов. — Бөткөһөҙ хат алышыу, бәхәстәр, яуаплылыҡты бер структура иңенән икенсеһенә һалыу, коммерция структуралары менән альянстар булдырырға маташыу һәм башҡаһы. Шуға күрә был хәлдән нисек сығыу, нимә эшләү тураһында уйлашайыҡ.
Президент фекеренсә, «Өфөнө киңәйтеү мөмкинлеген ҡарарға, Ағиҙел, Ҡариҙел аръяғына сығырға, күперҙәр, юлдар, инфраструктура объекттары төҙөргә кәрәк. Быларҙың барыһына ла ҙур суммала аҡса кәрәк. Беҙҙең иҫәпләүҙәр буйынса, республикала һәм, атап әйткәндә, Өфөлә торлаҡҡа бәйле хәлдәрҙе яйға һалыу өсөн генә яҡынса утыҙ миллиард һум аҡса талап ителәсәк. Тәү ҡарашҡа сумма бигерәк ҙур һымаҡ. Әммә, икенсе яҡтан, был аҡсаның тармаҡҡа бер, хатта ике йылда түгел, ә биш-ете йылда килергә тейешлеген дә аңлайбыҙ. Ошонан сығып ҡарағанда, бындай эште башҡарып сыға алыуыбыҙ аңлашыла. Һәм уны үтәргә кәрәк. Башҡортостан кеүек бай, ҡеүәтле республика бындай ҙур мәсьәләләрҙе «күтәрергә» хаҡлы, — тип бурысты билдәләне республика башлығы. Шул уҡ мәлдә ул: «был йүнәлештәге хәлдәрҙең нисек үҫешкәнен шәхсән үҙем күҙәтеп барасаҡмын», — тип иҫкәртте.


text:
15 апрель 2010 йыл, 14:22
автор: Әлфиә Әһлиуллина
2010 йылдың 26 апреленән 1 майына тиклем Европа иммунлаштырыу аҙналығы үтәсәк. Башҡортостан Республикаһы ла аҙналыҡ сараларында ҡатнашасаҡ.
Роспотребнадзорҙың БР буйынса идаралығы матбуғат хеҙмәтенән хәбәр итеүҙәренсә, был киң күләмле акция йыл һайын Бөтә донъя һаулыҡ һаҡлау ойошмаһының Европа бюроһы инициативаһы буйынса Европаның бөтә илдәрендә үткәрелә.
Рәсәй Федерацияһы, шул иҫәптән беҙҙең республика ла, акцияға 2006 йылда ҡушылды, һәм быйыл ул бишенсе тапҡырына үтә.
Акцияның маҡсаты, пропаганда һәм халыҡҡа маҡсатлы мөрәжәғәт көсөн файҙаланып, йоғошло ауырыуҙар хәүефе һәм иммунлаштырыу өҫтөнлөктәре тураһында хәбәрҙарлыҡ кимәлен күтәреүгә ҡайтып ҡала. Һуңғы һөҙөмтәлә былар барыһы ла балалар һәм өлкәндәр араһында йоғошло ауырыуҙарға ҡаршы прививка яһатыусыларҙың артыуына хеҙмәт итәсәк.
Башҡортостанда Европа иммунлаштырыу аҙналығын ойошҡан рәүештә һәм һөҙөмтәле үткәреү өсөн Роспотребнадзорҙың БР буйынса идаралығы һәм БР Һаулыҡ һаҡлау министрлығының 2010 йылдың 2 мартындағы “2010 йылда БР-ҙа Европа иммунлаштырыу аҙналығын ойоштороу һәм үткәреү тураһында”ғы приказы менән раҫланған берлектәге саралар планы әҙерләнде.
Халыҡты иммунлаштырыу мәсьәләләренә республика муниципаль берәмектәре органдарының иғтибарын йәлеп итеү маҡсатында хакимиәт башлыҡтарына хаттар ебәрелде.


text:
21 декабрь 2011 йыл, 16:01
автор: Әлфиә Шәрәфетдинова
Алдағы йылда Өфө янындағы Жуков ауылында балалар баҡсаһы асыласаҡ һәм мәктәп төҙөлә башлаясаҡ. Был хаҡта «Ижтимағи электрон гәзит»тә үткән онлайн-конференция барышында Башҡортостан Хөкүмәте Премьер-министры Азамат Илембәтов белдерҙе. «Ижтимағи электрон гәзит»кә мөрәжәғәт иткән Өфө районының Жуков ауылында йәшәүсе Айгөлдөң һорауы йән әрнеүе кеүек яңғыраны.
— «Үҙ йортом» программаһы тормошҡа ашырыла башлағас, беҙ барыбыҙ ҙа ҡыуандыҡ. Әммә барыһы ла үҙгәреп китер һәм беҙҙе яҙмыш ҡосағына ташларҙар, тип берәү ҙә уйламаны.
Ҡайҙа беҙҙең мәктәп һәм балалар баҡсаһы? Ни өсөн беҙ балаларҙы, автобус көткәнсе туҡталыштарҙа туңа-туңа, Өфөгә уҡытырға йөрөтөргә тейеш? – тине Айгөл. Уның һүҙҙәренсә, ауылда мәктәп менән балалар баҡсаһы ғына түгел, йорттарҙа газ да юҡ.
— Был ғәҙел һорау, — тип билдәләне Премьер-министр. – 2012 йылда Жуков ауылында балалар баҡсаһын төҙөү ҡаралған, мәктәп төҙөлөшө лә башланасаҡ.
Азамат Илембәтов, ауылды төҙөкләндереү эштәре башҡарыласаҡ, шулай уҡ транспорт мәсьәләһе лә хәл ителәсәк, тип ышандырҙы.


text:
29 сентябрь 2011 йыл, 9:13
автор: Тимур Рәхмәтуллин | фото: Флүзә Хәйруллина
Таллинн, Нарва һәм Йыхви ҡалаларында Эстония халыҡтары көндәре үтте. Унда «Ағиҙел» башҡорт йәмғиәте вәкилдәре лә ҡатнашты. Был хаҡта «Башинформ» агентлығына йәмғиәт етәксеһе Флүзә Хәйруллина хәбәр итте.
Беренсе көндә Таллиндағы Уҡытыусылар йортонда Эстония халыҡтары берләшмәһенең форумы үтте. Тәүге тапҡыр бында Салауат Юлаевтың эстон теленә тәржемә ителгән шиғырҙары яңғыраны.
Тәржемәләр менән шөғөлләнгән шағирә Ли Сеппел башҡорт геройы шиғырҙарын үҙе уҡып ишеттерҙе. Опера йырсыһы Виллу Валдмаа менән ҡурайсы Илнур Хәйруллин «Уралым» йырын башҡарҙы.
Флүзә Хәйруллина әйтеүенсә, зал ҡурай моңон һәм күңелгә үтеп инерлек шиғырҙарҙы иҫе китеп тыңланы.
Эстония халыҡтары берләшмәһе президенты Тимур Сәйфуллиндың билдәләүенсә, форумда Ли Сеппел һәм Виллу Валдмаа кеүек илдең күренекле сәнғәт әһелдәре ҡатнашыуы сараның юғары статусын, шул иҫәптән «Ағиҙел» йәмғиәтенең абруйын да билдәләне.
Шулай уҡ Таллиндың Ратуша майҙанында этнойәрминкә асылды, унда халыҡ кәсептәре изделиелары һәм милли ризыҡтар тәҡдим ителде. Башҡорт йәмғиәте традицион һый-ниғмәт: бишбармаҡ, өсбосмаҡ, сәк-сәк, бәрәмәс менән һыйланы. Бынан тыш, башҡорт мөйөшөн ҡурай моңо биҙәне.
— Ҡурай моңон ишетеп, милли башҡорт костюмдарында булыуыбыҙҙы күреп, күптәр беҙҙең менән аралашырға килде, — ти Флүзә Хәйруллина. – Мәҙәниәтебеҙ һәм йолаларыбыҙҙы һаҡлағаныбыҙ өсөн рәхмәт белдерҙеләр, беҙҙе байрамдың бер биҙәге тип атанылар.


text:
05 февраль 2015 йыл, 14:18
ӨФӨ, 2015 йыл, 5 февраль. /«Башинформ» мәғлүмәт агентлығы, Ғәлиә Нәбиева/. Дәүләт Думаһы депутаты, мәҙәниәт буйынса комитет рәйесе урынбаҫары Зөһрә Рәхмәтуллина Башҡортостандың ижади интеллигенцияһы менән осрашыуҙа яңы мәҙәни проекттарҙы һәм уларҙы бойомға ашырыу мәсьәләләрен тикшерҙе. Һайлаусылар менән осрашыу Дмитрий Медведевтың Өфөләге Төбәк йәмәғәт ҡабул итеү бүлмәһендә уҙҙы.
Мәжит Ғафури исемендәге Мәҙәниәт фонды рәйесе Люциә Камаева депутатты бөйөк башҡорт шағирының иҫтәлеген мәңгеләштереү буйынса ҡаҙаныштар һәм эштәр менән таныштырҙы. Фонд ярҙамы менән республикала халыҡ-ара балалар конкурстары үткәрелә. Халыҡ шағирының ижады республикала, Рәсәйҙә генә түгел, шулай уҡ Болгария һәм Македония уҡыусыларына ла яҡшы таныш.
Быйыл шағирҙың тыуыуына 135 йыл тулыу айҡанлы фонд яңы проекттар ойошторған. «Беҙ Мәжит Ғафуриҙы уҡыйбыҙ» конкурсында еңеү өсөн башҡорт шағирының шиғырҙарын белеү генә етмәй, рус классигы, тыуған яҡ авторы әҫәрҙәрен дә тәҡдим итергә кәрәк.
Фонд етәксеһе шағирҙың музейында әҙәби ижад үҙәген булдырырға тәҡдим итте. Был Мәжит Ғафуриҙың юбилейы йылында иҫтәлекле сараларҙы тормошҡа ашырырға ярҙам итәсәк.
Өфө шағиры Виктор Лязин парламентарийға инициатив төркөмдөң Донбаста йәшәүселәр өсөн китаптар йыйыуы хаҡында һөйләне. Депутат был башланғыстарҙы хупланы.


text:
27 апрель 2016 йыл, 12:48
фото: Олег Яровиков
ӨФӨ, 2016 йыл, 27 апрель. /«Башинформ» мәғлүмәт агентлығы, Галина Бахшиева/. Май байрамдарында республиканың почта бүлексәләре айырым график буйынса эшләй.
30 апрелдә һәм 8 майҙа почта элемтәһе бүлексәләре ғәҙәти график буйынса эшләй, эш көнө бер сәғәткә ҡыҫҡара.
Дүшәмбе, 2 майҙа, почта бүлексәләре йәкшәмбе режимы буйынса хеҙмәтләндерә. Шишәмбе, 3 майҙа, 1-3 класлы почта элемтәһе бүлексәләре шәмбе режимы буйынса эшләй. 4 һәм 5 класлы почта бүлексәләрендә — ял көнө.
4, 5, 6 һәм 7 майҙа бөтә бүлексәләр ҙә ғәҙәти график буйынса хеҙмәтләндерә.
1, 3, 9 һәм 10 май — ял көндәре.


text:
10 июнь 2010 йыл, 18:17
автор: Эльмира Сабирова | фото: Олег Яровиков
— Башҡортостанда күп быуатлыҡ тарихы, үҙенсәлекле мәҙәниәте һәм көслө ихтыяры булған халыҡ йәшәй, — тине, III Бөтә донъя башҡорттары ҡоролтайының пленар ултырышын асып, Башҡортостандың халыҡ шағиры, БР Дәүләт йыйылышы – Ҡоролтай депутаты Рауил Бикбаев. — Башҡорт халҡы милли үҙаңды, мәҙәниәтен һәм үҙаллылығын нығытыу өсөн күп көс һалған. Беҙ ата-бабаларыбыҙға изге ер, туған тел һәм тиңдәшһеҙ көй-моң өсөн рәхмәтле.
Башҡорт халҡының арҙаҡлы шәхестәре араһынан ул Салауат Юлаев, Ризаитдин Фәхретдинов, Мифтахетдин Аҡмулла, Мөхәмәтсәлим Өмөтбаев, Мирсәлих Биксурин, Дауыт Юлтый, Шәйехзада Бабич, Әхмәтзәки Вәлиди исемдәрен атаны.
— Атаҡлы дәүләт эшмәкәре Әхмәтзәки Вәлиди айырым хөрмәткә лайыҡ, — тине Рауил Бикбаев. — Уның 120 йыллығы уңайынан 2010 йыл ТӨРКСОЙ халыҡ-ара ойошмаһы менән беҙҙең данлыҡлы яҡташыбыҙ йылы тип иғлан ителде. Майҙа Истанбулда – күренекле ғалим оҙаҡ йылдар йәшәгән һәм эшләгән ҡалала, — 120 йыллыҡ юбилейына арналған Башҡортостан фәне һәм мәҙәниәте көндәре үтте.
Рауил Бикбаев III Бөтә донъя башҡорттары ҡоролтайы алдынан республиканың барлыҡ ҡалалары һәм ауылдарында, Рәсәй Федерацияһының 34 субъектында һәм алты сит илдә ҡоролтайҙар үтеүен билдәләне.
— Берлинда Евросоюз илдәре һәм сит илдәр башҡорттарының ҡоролтайы үтте. Был сараны үткәреүҙә ҡатнашлыҡтары өсөн беҙ РФ Хөкүмәте ҡарамағындағы Рәсәй фән һәм мәҙәниәт өлкәһендә халыҡ-ара хеҙмәттәшлек үҙәгенә һәм Берлиндағы Рус Йортона рәхмәтлебеҙ. III Бөтә донъя башҡорттары ҡоролтайы ижади интеллигенция вәкилдәрен, предприятие етәкселәрен, ауыл халҡы -башҡорт йәмәғәт ойошмалары активистарын йыйҙы.


text:
06 декабрь 2010 йыл, 13:23
автор: Евгений Рәхимҡолов
Башҡортостанда билдәле яҙыусы һәм врач-нарколог Артур Ҡудашев 4 декабрҙә ойошторолған «Айыҡ Башҡортостан» төбәк ижтимағи хәрәкәтен төҙөүҙе хупланы.
— Бындай башланғыстарҙы хупларға ғына мөмкин, — тине ул. — Улар дөйөм дәүләт эскелеккә ҡаршы сәйәсәт элементы булараҡ та, граждандар йәмғиәтенең артабанғы үҫеш дәлиле булараҡ та файҙалы. Бынан тыш, бындай хәрәкәтте ойоштороуҙа мин тамырҙары менән революцияға тиклемге осорға барып тоташҡан яғыбыҙҙың айыҡлыҡ ойошмалары традицияларын тергеҙеүҙе күрәм.
Артур Ҡудашев әйтеүенсә, «Айыҡ Башҡортостан»дың эш программаһында уға был хәрәкәт активистарының алкоголгә ҡаршы көрәште, беренсе сиратта, «фронттың» иң ауыр участкаһы булып торған ауылда алып барырға йыйыныуҙары оҡшай. Бында һүҙ, атап әйткәндә, «Иң айыҡ ауыл» конкурсы тураһында бара, уны ойоштороу инициативаһы менән «Айыҡ Башҡортостан» хәрәкәтендә ҡатнашыусылар БР Хөкүмәтенә мөрәжәғәт итте.


text:
19 октябрь 2009 йыл, 15:29
автор: Марина Шумилова
Нефтекама ҡалаһында Башҡорт мәҙәниәте көндәре бара. Бында йыл һайын, ҡағиҙә булараҡ, октябрҙә, башҡорт теле һәм әҙәбиәте айлығы үткәреү матур йолаға әйләнде.
“Башинформ” агентлығына ҡала хакимиәтенең мәҙәниәт бүлеге етәксеһе Фәйрүзә Динеева хәбәр итеүенсә, айлыҡ программаһы төрлө концерттар, конкурстар, осрашыуҙар һәм күргәҙмәләргә бай.
Башҡорт мәҙәниәте көндәре сиктәрендә Нефтекама дәүләт филармонияһында ҡала халҡы башҡорт яҙыусылары һәм шағирҙары менән осрашты. БР Яҙыусылар союзының 75 йыллығына арналған осрашыуҙа Рауил Бикбаев, Ҡәҙим Аралбаев, Ирек Кинйәбулатов, Хәсән Назар ҡатнашты. Гөлфиә Юнысова, Лариса Абдуллина, Рәмил Йәнбәков башҡорт поэзияһын һөйөүселәргә үҙҙәренең шиғырҙарын уҡып ишеттерҙе.
Башҡорт мәҙәниәте көндәре һәм Республика көнө сиктәрендә мәҙәниәт учреждениеларында БР дәүләт суверенитеты тураһында декларация ҡабул ителеүҙең ун туғыҙ йыллығына арналған байрам саралары булып уҙҙы. “Нефтселәр” мәҙәниәт йортонда ҡала предприятиелары һәм ойошмаларының хеҙмәт алдынғыларын тәбрикләнеләр, иң яҡшы студент һәм мәктәп уҡыусыларына Башҡортостан Республикаһы Президенты стипендияларын тапшырҙылар.Ҡала паркында “Минең Башҡортостаным” исемле байрам концерты булып уҙҙы.
Ташкен ауылы мәҙәниәт йортонда сағыу “Шәжәрә байрамы” үтте. Ауылдаштарына башҡорт, рус, мари һәм татар ғаиләләре үҙҙәренең шәжәрәләрен әҙерләп күрһәтте.
Нефтекама китапханаларында башҡорт авторҙарының яңы сыҡҡан әҫәрҙәренең исем туйҙары үткәрелә. Улар араһында Мостай Кәрим һәм Әнғәм Атнабаев ижадтарына бағышланған хәтер кисәләре оло ҡыҙыҡһыныу уятты.


text:
24 февраль 2012 йыл, 10:17
автор: Тимур Рәхмәтуллин | фото: Андрей Старостин
Кисә, Ватанды һаҡлаусылар көнөндә, Өфөнөң Еңеү паркында Мәңгелек утҡа һәм Советтар Союзы Геройҙары Александр Матросов һәм Миңлеғәли Ғөбәйҙуллин һәйкәлдәренә, Муса Гәрәев ҡәберенә, Миңлеғәли Шайморатов һәм Таһир Кусимов бюстарына сәскәләр һалыу тантанаһы үтте. Сарала Башҡортостан Республикаһы Президенты Рөстәм Хәмитов, БР Хөкүмәте Премьер-министры Азамат Илембәтов, Өфө хакимиәте башлығы Ирек Ялалов ҡатнашты.
Бөйөк Ватан һуғышы, хеҙмәт һәм Ҡораллы көстәр, локаль һуғыштар ветерандары, Муса Гәрәев исемендәге Өфө башланғыс осоу әҙерлеге биреүсе дөйөм белем биреү мәктәп-интернаты кадеттары, Рәсәй Эске эштәр министрлығының Өфө юридик институты курсанттары, республиканың йәштәр һәм йәмәғәт ойошмалары, хәрби-патриотик клубтары вәкилдәре сарала әүҙем ҡатнашты.
Башҡортостанда, дөйөм Рәсәйҙә кеүек үк, хәрби хеҙмәт быуаттар аша килгән йола һанала. Рәсми документтарҙа 1812 йылғы Ватан һуғышында ҡатнашҡан 20 башҡорт полкының ҡаһарманлығы сағылыш таба. 700 меңдән ашыу яугирҙы Башҡортостан немец-фашист илбаҫарҙарына ҡаршы көрәшкә ебәргән, уларҙың 300 меңдән ашыуы һуғыш яландарында ятып ҡалған. 500 меңдән ашыу яҡташыбыҙ орден һәм миҙалдар менән бүләкләнгән, 278 кеше – Советтар Союзы Геройы исемен алған, 37-һе – Дан орденының тулы кавалеры, летчик Муса Гәрәев ике тапҡыр Советтар Союзы Геройы булған. Ә Александр Матросов исеме Ватанға тоғролоҡ һәм фиҙаҡәрлек символы булып тора.
Интернациональ бурысын үтәп, Афғанстанды үткән, ХХ быуаттың 90-сы йылдарында элекке СССР биләмәһендә локаль конфликттарҙы бөтөрөүҙә ҡатнашҡан егеттәребеҙ ҙә батырлыҡ һәм ҡаһарманлыҡ традицияларын дауам итте. Туғыҙ мең ярым яҡташыбыҙ — Афған һуғышында, 14 мең Башҡортостан егете Төньяҡ Кавказдағы контртеррористик операцияла ҡатнашты. Батырлыҡ һәм хәрби бурысын өлгөлө үтәгәне өсөн 1599 яугир-афғансы һәм 1254 локаль конфликтта ҡатнашыусы дәүләт наградалары менән бүләкләнде.
Башҡортостан егеттәре бөгөн дә РФ Ҡораллы көстәрендә яҡшы хеҙмәт итә, һәр урындан улар хаҡында йылы һүҙҙәр генә ишетелә. Республика хәрби хеҙмәткә саҡырыу кампанияларын үткәреү буйынса Рәсәйҙә гел алдынғы урында килә, башҡа төбәктәргә ҡарағанда Башҡортостан Рәсәй Армияһын кадрҙар менән күберәк тәьмин итә.


text:
12 март 2015 йыл, 14:30
ӨФӨ, 2015 йыл, 12 март. /«Башинформ» мәғлүмәт агентлығы, Эльвира Латипова/. Башҡортостандың һигеҙ предприятиеһы «Иң яҡшы тауарҙар һәм хеҙмәттәр — ГЕММА» халыҡ-ара конкурсының Рәсәй буйынса һайлап алыу этабында еңеүселәр исемлегенә инде.
Улар араһында «Благовещенский железобетон», «Медсервис», «Дионис», «Пластопт», «Декарт» компаниялары, «Дуҫлыҡ», «Сәләмәтлек шишмәһе» шифаханалары, «Волкодав» һаҡ агентлығы бар. Еңеүселәрҙең тулы исемлеге проекттың рәсми сайтында бирелгән.
Конкурс 2002 йылдан алып үткәрелә. Эксперттар комиссияһы аккредитацияланған лаборатория, ғилми-тикшеренеү институты, күҙәтеү органдары белгестәренән тора. Тауарҙарҙың һәм хеҙмәттәрҙең сифаты һәр төркөм өсөн төҙөлгән анкета системаһы буйынса баһалана.


text:
04 апрель 2016 йыл, 14:13
фото: Башҡортостан Дәүләт Йыйылышының матбуғат хеҙмәте
ӨФӨ, 2016 йыл, 4 апрель. /«Башинформ» мәғлүмәт агентлығы, Арина Рәхимҡолова/. Республикала «Стәрлебаш биҙәктәре» дебет шәл байрамы уҙҙы. Стәрлебаш районында ойошторолған күргәҙмәгә оҫталар йөҙҙән ашыу эш килтерҙе. Байрам Башҡортостан Башлығы Рөстәм Хәмитовтың художество һәм халыҡ ижадын үҫтереүгә арналған республика кәңәшмәһе йомғаҡтары буйынса тәҡдимен үтәү сиктәрендә уҙғарылды.
Башҡортостандың мәҙәниәт министры урынбаҫары Рәнис Алтынбаев, Ҡаҙағстандың атҡаҙанған артисы, Кустанай филармонияһы солисы, «Урал моңо» республика фестиваленең даими жюри ағзаһы Азамат Мукатов һәм республика Дәүләт Йыйылышы депутаты Зөһрә Исмәғилева абруйлы ҡунаҡтар булды. Урындағы Мәҙәниәт йортонда уларҙы райондың йыр-бейеүгә маһир үҙешмәкәр коллективтары ҡаршы алды. Башҡорт дебет шәле оҫталары клубы күргәҙмә ойошторҙо.
Байрамда шәлдең тарихы менән таныштырыу булды. Башҡортостан Дәүләт Йыйылышының матбуғат хеҙмәте хәбәр итеүенсә, республиканың халыҡ художество кәсептәре оҫталары ассоциацияһы рәйесе Зөһрә Исмәғилева үҙ сығышында Стәрлебаш шәлселәренең оҫталығын юғары баһаланы һәм әйберҙәрҙең сифатлы булыуын билдәләне.
«Байрам башҡорт халҡының бай тарихын, шулай уҡ хәҙерге быуындың ата-бабаларҙың традицияларын һаҡлап ҡалыу теләген сағылдыра, — тине депутат. — Беҙгә лайыҡлы, сифатлы эштәр тәҡдим ителде. Иҡтисади яҡтан ҡарағанда, байрамда күрһәтелгән халыҡ ижады төрө дөрөҫ ойошторғанда килем килтерә, яңы эш урындары булдырыуға булышлыҡ итә ала».


text:
09 апрель 2012 йыл, 16:55
автор: Галина Бахшиева
Ғилми-техник өлкәлә бәләкәй предприятиелар үҫешенә булышлыҡ итеү фондының «УМНИК» программаһы буйынса 15 инновацион проект грант аласаҡ. Еңеүселәрҙең барыһы ла – республиканың төрлө вуздары вәкилдәре.
Башҡортостанда «УМНИК» программаһы буйынса инновацион проекттарҙың яҙғы йомғаҡлау сессияһын ойоштороусылар булып Ғилми-техник өлкәлә бәләкәй предприятиелар үҫешенә булышлыҡ итеү фонды һәм «Баштехинформ» республика ғилми-техник һәм мәғлүмәт комплексы сығыш яһаны.
Эксперттар комиссияһы составында фән, инновацион инфраструктура, бизнес һәм дәүләт органдары вәкилдәре булды.
Инновацион эшмәкәрлек аша үҙҙәренең мөмкинлектәрен һәм һәләтен тормошҡа ашырырға ынтылған йәш ғалимдарҙы асыҡлау, инновацион проекттарға ойоштороу һәм финанс ярҙамы күрһәтеү юлы менән йәштәрҙә ғилми-техник һәм инновацион эшмәкәрлектә ҡатнашырға теләк тыуҙырыу программаның төп бурыстары булып тора. «УМНИК» программаһы буйынса грант күләме 200 мең һум тәшкил итә.
Ғилми яңылыҡ һәм уны коммерциялаштырыу мөмкинлектәре, шулай уҡ идеяның көнүҙәк булыуы, уның техник әһәмиәтлелеге проектҡа баһа биреүҙең төп критерийҙары булды.
Яҙғы йомғаҡлау сессияһында Башҡортостандың йәш ғалимдары менән әҙерләнгән 65 проект ҡатнашты. Уларҙың ун бише еңеүсе тип танылды.
Өс проект – киләсәк медицинаһына, икәүһе – мәғлүмәт технологияларына, өсәүһе – заманса материалдарға һәм улырҙа булдырыу технологияһына, икәүһе – биотехнологияларға һәм бишәүһе яңы приборҙарға арналған.
«УМНИК» программаһын ойоштороу төркөмө етәксеһе Алексей Куликовский яҙғы сессия һөҙөмтәләренән ҡәнәғәт ҡалды. Уның һүҙҙәренсә, конкурсҡа тәҡдим ителгән ҡайһы бер проекттарҙың киләсәге ҙур.
— «УМНИК» программаһы – ҙур бизнесҡа илткән етди һәм ҡыҙыҡлы юлдың башы. Барыһына ла уңыштар теләйем! – тип мөрәжәғәт итте Башҡортостандың йәш ғалимдарына Алексей Куликовский.


text:
11 август 2016 йыл, 10:59
фото: Олег Яровиков
ӨФӨ, 2016 йыл, 11 август. /«Башинформ» мәғлүмәт агентлығы, Александр Смирнов/. Мәләүездәге «Спартак» стадионы Башҡортостандың 100 йыллығы уңайынан тәүге юбилей объекты буласаҡ. Республика Башлығы 2005 йылда уҡ төҙөкләндереү өсөн ябылған спорт объектын ҡараған саҡта ошо хаҡта белдерҙе.
1960 йылда төҙөлгән стадион СССР халыҡтары Спартакиадаһы, спидвей буйынса СССР чемпионаты, футбол, еңел атлетика, уҡтан атыу буйынса республика ярыштары кеүек сараларҙы ҡабул иткән. Әммә бына 10 йылдан ашыу буш тора һәм емерелә.
2014 йылда стадионды төҙөкләндереү проекты башҡарылған, быйыл март айында дәүләт экспертизаһының ыңғай һөҙөмтәһе алынған. Реконструкция административ-көнкүреш корпусын төҙөүҙе, яһалма футбол майҙанын булдырыуҙы, йүгереү юлын һалыуҙы, 500 урынлыҡ трибунаны, яҡтыртыуҙы, ҡоймалауҙы һәм төҙөкләндереүҙе күҙ уңында тота. Төҙөлөш эштәренең һәм ҡорамалдарҙың дөйөм хаҡы 83 миллион һум тәшкил итәсәк.
Объектта эштәр 2015 йылда башланған. Административ-көнкүреш корпусының нигеҙе һәм тәүге ҡаты һалынған.
– Эшләргә кәрәк. Башланғыс бар, әйҙәгеҙ, улай булғас, уны юбилей объекты итеп планлаштырайыҡ. Бында барыһы ла яҡшы кимәлдә булырға тейеш, – тине Рөстәм Хәмитов, стадиондың һыйҙырышлығын арттырыу кәрәклеген билдәләп.


text:
06 октябрь 2011 йыл, 12:21
автор: Тимур Рәхмәтуллин
Ғафури районының Сәйетбаба ауылында «Сәйетбаба» башҡорт тарихи-мәҙәни үҙәге һәм ауыл мәҙәниәт йорто нигеҙендә яңы «Сыуалташ» фольклор ансамбле ойошторолдо. Үҙешмәкәр коллектив составына 40-80 йәшлек өлкән быуын вәкилдәре инә.
Ансамбль премьераһы Ололар көнөндә үтте. Яңы барлыҡҡа килгән коллектив ветерандарҙы һәм пенсионерҙарҙы ҡотлап, концерт номерҙары күрһәтте. Ҡотлауҙарға ауыл советы, «Сәйетбаба» башҡорт тарихи-мәҙәни үҙәге, мәктәп һәм дауахана етәкселәре ҡушылды. Концерттан һуң ансамбль ағзалары һәм саҡырылған ҡунаҡтар сәй менән һыйланды.


text:
14 октябрь 2011 йыл, 14:27
автор: Әлфиә Шәрәфетдинова
Башҡортостанда Йәш журналистар клубы барлыҡҡа килде. Бөтә республиканан киң мәғлүмәт саралары хеҙмәткәрҙәренең аралашыуы өсөн интернет-майҙансыҡ булдырыу идеяһы сентябрҙә Өфөлә үткән төбәк йәш журналистар фестивалендә әйтеп ишеттерелгәйне.
— Беренсе этапта клуб «ВКонтакте» социаль селтәрендәге төркөмдән ғибәрәт. Әммә был формат һуңғыһы түгел. Киләсәктә уның ниндәйҙер айырым сайт, форумға әйләнеүе ихтимал. Әлегә йәш журналистарҙы төркөм сафын тулыландырырға, уй-фекерҙәр, тәҡдимдәр, тәжрибә менән уртаҡлашырға саҡырабыҙ, әле төркөмдә 80-гә яҡын кеше иҫәпләнә, — тине БР Журналистар союзының яуаплы секретары Марат Саттаров .


text:
19 июль 2012 йыл, 15:05
автор: Тимур Рәхмәтуллин
Мәскәүҙә «Аль-РТВ» мосолмандар тураһында һәм улар өсөн дөйөм Рәсәй телеканалы ҡарамағындағы Йәмәғәт советының беренсе ултырышы үтте. Осрашыуҙа Башҡортостан Республикаһы Президенты ҡарамағындағы Дәүләт-конфессия-ара мөнәсәбәттәр буйынса советы рәйесе советнигы Илүс Әхәтов булды.
«Аль-РТВ» телеканалы федераль власть органдары ярҙамында ҙур мосолман ойошмалары етәкселәре башланғысы менән булдырылды. Ул Ураҙа байрамы көнө — 2012 йылдың 19 авгусында эшләй башлаясаҡ. Телеканал Рәсәйҙең һигеҙ төбәгендә (Башҡортостан, Татарстан һәм Кавказдың алты республикаһында) тәүлегенә 24 сәғәт эшләйәсәк. Тапшырыуҙарҙы «Триколор ТВ» юлдаш телевидениеһы булған республика халҡы ҡарай аласаҡ.
Телеканал эшмәкәрлеге йәмәғәт телевидениеһы принциптарына ҡороласаҡ, телекомпания эшмәкәрлегенә бәйле барлыҡ ҡарарҙар Йәмәғәт советында ҡабул ителәсәк. Башҡортостан исеменән был Йәмәғәт советына БР Президенты ҡарамағындағы Дәүләт-конфессия-ара мөнәсәбәттәр буйынса советы рәйесе Вячеслав Пятков инде.
«Башинформ» агентлығына Илүс Әхәтов һөйләүенсә, киң йәмәғәтселеккә ислам дине нигеҙҙәрен күрһәтеү, диндең татыулыҡ, үҙ-ара ихтирам һәм аңлашыу принциптарына ҡоролған булыуына барыһын да ышандырыу телеканалдың төп маҡсаты булып тора.


text:
07 февраль 2014 йыл, 11:00
автор: Галина Бахшиева | фото: Андрей Старостин
Башҡортостанда Ауыл хужалығы тауарҙары етештереүселәр союзының Республика съезы үтте. Унда район крәҫтиән (фермер) хужалыҡтары ассоциациялары рәйестәре, ауыл хужалығы тауарҙары етештереүселәр союзы ағзалары, республика министрлыҡтары һәм ведомстволары, район хакимиәте, кредит ойошмалары һәм башҡа учреждение вәкилдәре ҡатнашты. Дөйөм алғанда, 700 кеше. Съезд эшендә Башҡортостан Президенты Рөстәм Хәмитов ҡатнашты.
— Беҙҙең ауыл хужалығы хеҙмәткәрҙәре, ауыл хужалығы йәмғиәттең нигеҙе булып тора. Мин йыш ҡына беҙҙең инициативалы фермерҙарҙы миҫалға ҡуям. Былтыр республика фермер хужалыҡтары 2012 йылдың етештереү күрһәткестәрен сиреккә яҡшыртты. Бик яҡшы темп алынған. Эре ауыл хужалығы предприятиелары бындай үҫеш менән маҡтана алмай. Иң юғары үҫеш темптарын нәҡ бәләкәй бизнес бирә: иҡтисатыбыҙҙың үҙенсәлекле һәм хәрәкәтсән авангарды, — тип билдәләне Рөстәм Хәмитов, съезда ҡатнашып. — Бөгөн беҙ инициативалы ауыл хеҙмәтсәндәренә ярҙам итеү өсөн реаль саралар күрәбеҙ. Фермерҙар хәрәкәте үҫешенә ставкалар ҡуябыҙ. Дөйөм алғанда, ауылдағы эшҡыуарлыҡҡа.
Төбәк тулайым продукцияһының дөйөм күләмендә фермерҙарҙың өлөшө былтыр һигеҙ процент тәшкил итте. Айырыуса уңышҡа үҫемлекселектә өлгәшеп булды. Шул уҡ ваҡытта бөгөн төбәктә етештерелгән игендең һәм көнбағыш орлоғоның дүрттән бер өлөшө, шәкәр сөгөлдөрөнөң 14 проценты крәҫтиән (фермер) хужалыҡтары өлөшөнә тура килә.
— Мал һәм ҡош итен етештереүҙә өлөшө әҙерәк – ете процент самаһы; һөттә – биш проценттан саҡ ҡына күберәк. Әлегә фермерҙар йәшелсәселек продукцияһын аҙ етештерә – өс процентлап. Дөрөҫөн әйткәндә, бында билдәле бер алға китештәр бар һәм был һандар, һис шикһеҙ, үҫәсәк, — тигән ышаныс белдерҙе Президент.
2013 йылда фермер хужалыҡтарына ярҙам 1 миллиард һум самаһы тәшкил итте. Ул 2012 йылда дәүләт күрһәткән ярҙамдан сиреккә күберәк.
Икенсе йыл Башҡортостанда яңы эш башлаусы фермерҙарға, ғаилә малсылыҡ фермаларын үҫтереүгә ярҙам итеү буйынса программалар эшләй. 200-ҙән ашыу фермер 1,5-тән алып 10 миллионға тиклем грант алды. Шунлыҡтан дөйөм 350 миллион һумға мал, техника, малсылыҡ ҡорамалдарын алып булды.
Съезда билдәләүҙәренсә, традицион йүнәлештәр менән бер рәттән фермерҙар шулай уҡ ҡиммәт тиреле йәнлектәр үрсетеү, йыл әйләнәһенә сәскәләр һәм бәшмәктәр үҫтереү менән шөғөлләнә ала. Өҫтәүенә айырыуса иғтибарҙы баҡсасылыҡҡа бүлергә кәрәк. Төбәктә тауар производстволары, емеш-йәшелсә продукцияһын эшкәртеү буйынса цехтар ҡорорға кәрәк һәм, шул уҡ ваҡытта, урындағы сеймалда эшләргә кәрәк, ә ситтән килтерелгәндә түгел. Бының өсөн бөтә мөмкинлектәр ҙә бар.
Ауыл хужалығы продукцияһын һатыу буйынса Республика күмәртә-бүлгес үҙәген төҙөүгә шулай уҡ ҙур роль бүленә. Уның булыуынан бөтәһе лә отасаҡ: ауыл халҡы үҙ продукцияһын һатыу проблемаһын хәл итә, ә һатып алыусылар уны ҡулайлы хаҡтар буйынса һатып ала аласаҡ.
Фермерҙар съезында Башҡортостандың ауыл хужалығы министры Николай Коваленко хәбәр итеүенсә, БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты менән берлектә бындай күмәртә үҙәк өсөн хәҙер инвестор эҙләү эше бара.
Бынан тыш, Республика фермерҙар порталын төҙөү тәҡдиме сыҡты, унда белешмә формаһында төрлө мәғлүмәт алыу мөмкинлегенән тыш, үҙ продукцияһына һатып алыусы табып буласаҡ. Бының өсөн ни бары хужалыҡ тураһында бушлай бит-визитка эшләргә генә кәрәк.
Асылда, был портал фермерҙарға үҙҙәренең продукцияһын баҙарҙа алға этәреү өсөн яҡшы инструмент булыуы ихтимал.
Тап ошондай маҡсатты – баҙарҙа урындағы тауарҙы алға этәреүҙе – хәҙер ғәмәлгә ашырылған «Башҡортостан продукты» проекты ҡарай. Әлеге ваҡытта был берҙән-бер бренд менән 80 тирәһе тауар етештереүсе берләштерелгән, уларҙың тик 10 проценты – фермерҙар. Башҡортостан Президенты фермерҙар берләшмәһен был республика проектында әүҙемерәк ҡатнашырға саҡырҙы.


text:
08 сентябрь 2011 йыл, 16:52
автор: Евгений Рәхимҡолов
9, 10 сентябрҙә Туймазы һәм Октябрьский ҡалаларында «Берҙәм Рәсәй» партияһы көндәре үтәсәк. Сарала партияның төбәк башҡарма комитеты етәкселәре, министрлыҡ һәм ведомстволар башлыҡтары, республика йәмәғәтселеге вәкилдәре, йәштәр ойошмалары лидерҙары, Рәсәй һәм республика эстрадаһы йондоҙҙары ҡатнашасаҡ. Быйылғы көҙҙә был ошондай икенсе сара. «Берҙәм Рәсәй» көндәре 3 сентябрҙә Ишембайҙа старт алғайны.
Төбәк күләмендә «Берҙәм Рәсәй» көндәрен үткәреү практикаһы тәүге тапҡыр тап Башҡортостанда һынап ҡаралды һәм Рәсәй Федерацияһының башҡа субъекттарында ла ҡыҙыҡһыныу уятты. Ҡайһы берәүҙәр уны файҙаланыуға алды, әммә бындай төбәктәр әлегә күп түгел. Бындай күләмле акциялар төбәктәрҙәге һәр партия бүлексәһенең хәленән килмәй.
«Берҙәм Рәсәй» ҡанаты аҫтында хәйриә, күләмле мәҙәни һәм спорт акциялары үтә, социаль объекттар асыла. «Берҙәм Рәсәй» көндәре сиктәрендә партия вәкилдәре халыҡ менән аралаша, уларҙы борсоған проблемаларҙы үҙҙәренән ишетә.


text:
02 июнь 2016 йыл, 12:29
фото: Олег Яровиков
ӨФӨ, 2016 йыл, 2 июнь. /«Башинформ» мәғлүмәт агентлығы, Эльмира Сабирова/. Бөгөн Башҡортостанда 18,5 меңдән ашыу сығарылыш уҡыусыһы математика буйынса база кимәлендәге Берҙәм дәүләт имтиханы тапшыра. Был — мотлаҡ тапшырылырға тейешле ике предметтың береһе. Иҫегеҙгә төшөрәбеҙ, былтыр математика буйынса Берҙәм дәүләт имтиханы ике кимәлгә бүленде. Аттестат алыу өсөн сығарылыш уҡыусылары база, ә юғары уҡыу йортона инеү өсөн профилле имтихан бирә. Имтиханда линейка менән генә файҙаланырға мөмкин.
Республикала 104 имтихан ҡабул итеү пункты асылған.
Быға тиклем ун беренсе класс уҡыусылары рус теленән, әҙәбиәттән һәм географиянан дәүләт һынауын тапшырҙы. Имтихандар ваҡытында хоҡуҡ боҙоуҙар булманы, тип хәбәр иттеләр Башҡортостан Мәғариф министрлығында.


text:
22 ғинуар 2013 йыл, 12:13
автор: Галина Бахшиева
2013 йыл башынан Башҡортостанда тулайы һауым 64 мең тоннанан ашты. Шуларҙың яҡынса 28700 тоннаһы – ауыл хужалығы предприятиеларына һәм крәҫтиән (фермер) хужалыҡтарына, ҡалғандары шәхси ярҙамсы хужалыҡтарға тура килә, тип хәбәр иттеләр БР Ауыл хужалығы министрлығының матбуғат хеҙмәтенән.
Тулайым һауым буйынса иң юғары күрһәткестәр бөгөнгө көндә – Саҡмағош районында. Йыл башынан алып бында ике мең тоннанан ашыу һөт һауып алынған. Һауым буйынса яҡшы күрһәткестәр шулай уҡ Стәрлетамаҡ (1800 тонна), Дүртөйлө (1600 тоннаға яҡын) һәм Илеш (1300 тоннанан ашыу) райондарында теркәлгән.
Дүртөйлө, Илеш, Стәрлетамаҡ һәм Саҡмағош райондары шулай уҡ һөт һатыу буйынса ла республикала лидерҙар иҫәбендә. Был райондарҙың хужалыҡтары 2013 йыл башынан алып бер мең тоннанан ашыу һөт һатҡан.
Ғинуарҙың тәүге ике декадаһында республикала йәмғеһе 26700 тонна һөт һатылған. Шуларҙың яҡынса 25200 тоннаһы ауыл хужалығы предприятиеларына һәм крәҫтиән (фермер) хужалыҡтарына тәҡдим ителгән.


text:
01 март 2011 йыл, 11:50
автор: Рәсүл Хәмиҙуллин
Быйылдан республика бюджеты иҫәбенә төҙөлөшкә бөтә заказдар, айырыуса хәүефле, техник ҡатмарлы объекттарҙан, күперҙәрҙән һәм башҡа яһалма юл ҡоролмаларынан тыш, электрон майҙансыҡтарҙа урынлаштырыласаҡ. Шулай итеп, төҙөлөш сауҙаларының байтаҡ өлөшө электрон аукциондарға күсәсәк. Был турала Төҙөлөш һәм архитектура буйынса дәүләт комитеты коллегияһы ултырышында Дәүләт комитеты рәйесе урынбаҫары Рәмил Хәлимов хәбәр итте. Уның һүҙҙәренә ҡарағанда, бөгөн төҙөүселәрҙе электрон аукциондарҙа ҡатнашыуға әҙерләү мәсьәләһе бик киҫкен тора. Былтыр йыл аҙағында Дәүләт комитеты был йүнәлештә ҡайһы бер саралар күрҙе.
— Республика төҙөүселәренә электрон аукциондарға әҙерләнеү кәрәклеге тураһында белдереүҙәр таратылды, махсус семинарҙар ойошторолдо, — тине ул. – Шул уҡ ваҡытта төҙөүселәр яғынан әүҙемлек бик һүлпән – семинарҙарға бик аҙҙар яҙыла. Ҡайһы бер мәғлүмәттәргә ҡарағанда, төҙөүселәр яғынан әлегә тиклем түбән әүҙемлек һаҡлана, ләкин йыл башынан алып семинарҙарға заказсылар яҙыла башланы.
Рәмил Хәлимов шулай уҡ электрон аукциондар үткәргәндә килеп тыуыуы ихтимал булған проблемаларҙы атаны. Улар араһында — төҙөлөш ойошмаһында компьютер технологиялары буйынса белгес булмау йәки уның квалификацияһы етерлек булмауы. Сөнки электрон майҙансыҡтың ярҙам хеҙмәтенә мөрәжәғәттәрҙең күбеһе теркәү менән бәйләнгән, йә булмаһа электрон цифрлы ҡултамға асҡыстарын файҙаланыусылар эшендә ҡатмарлылыҡтар килеп тыуа. Бынан тыш, проблемалар иҫәбендә — дәүләт контрактын үтәүҙе тәьмин итеү буйынса документтарҙы ваҡытында бирмәү һәм аукционда ҡатнашҡанда техник тотҡарлыҡтар.


text:
24 ноябрь 2009 йыл, 10:32
автор: Азат Ғәфүров | фото: Азат Гафуров
Мәскәүҙә, П.И.Чайковский исемендәге концерт залында, Фәйзи Ғәсҡәров исемендәге Дәүләт академия халыҡ бейеүе ансамбле концерты булып уҙҙы.
Ансамблгә 70 йыл элек, 1939 йылда, нигеҙ һалына. Баш ҡалалағы сығыш даны бөтә доньяға таралған бейеү коллективының юбилей датаһына арналған ине.
Байрам концертында ҡатнашыусыларҙы һәм артистарҙы БР Премьер-министры урынбаҫары, Мәҙәниәт һәм милли сәйәсәт министры Ильдус Илешев ҡотланы, Рәсәй мәҙәниәт министры урынбаҫары Юрий Шубин Рәсәй мәҙәниәт министры Александр Авдеевтың ҡотлау һүҙҙәрен уҡып ишеттерҙе. Унда былай тиелгән:
“Фәйзи Ғәсҡәров исемендәге Дәүләт академия халыҡ бейеүе ансамбленең 70 йыллығы менән ҡайнар ҡотлайым. Фәйзи Ғәсҡәров үҙенең бай тәбиғи таланты һәм сикһеҙ эш һөйөүсәнлеге менән үҙенең бейеүҙәрендә тыуған яҡтың матурлығына, кешенең рухи байлығына дан йырлай.
Ансамбль, һис шиһеҙ, Рәсәй мәҙәниәтенең бренды, төбәк халҡының традицияларын һаҡлаусыһы булып тора. Бөгөнгө концерт коллективтың ижади ҡаҙаныштарының парады булыр, ә хореография номерҙары бөтә тамашасыларҙы ла таң ҡалдырыр, һоҡландырыр, тип өмөтләнәм”.
Был көндө республика бейеүселәрен юбилей менән Игорь Моисеев исемендәге дәүләт академия халыҡ бейеүҙәре ансамбле, “Березка” дәүләт хореография ансамбле, М.Е.Пятницкий исемендәге дәүләт академия рус халыҡ хоры, А.В. Александров исемендәге Рәсәй Армияһы йыр һәм бейеү ансамбле ҡотланы.
Әлбиттә, төп көс был көндө юбилярҙарға төштө. Улар әҙерләгән программаға күп милләтле Башҡортостандың мәҙәниәтен сағылдырған бейеүҙәр индерелгән ине. Мәскәү тамашасылары “Зарифа”, “Ете ҡыҙ”, “Бөркөтстан”, “Сәскә ат, Башҡортостаным!” , “Башҡортостан йәшлеге” кеүек бейеүҙәрҙе көслө алҡыштар менән бүләкләне.
Башҡортостан ансамбленең юбилей концертын тиҙҙән “Мәҙәниәт” һәм БСТ каналдарында ҡарарға була.


text:
23 сентябрь 2014 йыл, 11:22
ӨФӨ, 2014 йыл, 23 сентябрь. /«Башинформ» мәғлүмәт агентлығы, Розалия Вәлиева/. Башҡортостан Республикаһында эшҡыуарҙарҙың хоҡуҡтарын яҡлау буйынса Вәкил ҡарамағындағы Йәмәғәт эксперт советы ултырышы 22 сентябрҙә «Башинформ» мәғлүмәт агентлығында уҙҙы.
— Көн тәртибендә, тәү сиратта, социаль эшҡыуарлыҡты үҫтереү мәсьәләләре, – тине БР эшҡыуарҙарҙың хоҡуҡтарын яҡлау буйынса Вәкил Рафаил Ғибәҙуллин. – Бизнес өсөн был яңы өлкә. Дәүләт һәм йәмғиәт эшҡыуарҙарҙың үҙҙәренең әүҙемлеген бында йүнәлтеүҙәре менән ҡыҙыҡһына: мәктәпкәсә балалар учреждениелары, спорт, художество мәктәптәре, экологик проекттар булдырырға һәм үҫтерергә мөмкин. Дәүләт кәрәгенсә һөҙөмтәле эшләмәгән урындарҙы социаль эшҡыуарлыҡ тулыландыра ала. Ул, мәҫәлән, хеҙмәттәр өлкәһе, туризм.
Фекер алышыуҙың тағы ла бер темаһы – стационар булмаған сауҙа объекттары һәм уларҙы стационарға күсереү менән бәйле проблемалар.
— Бында аҡрынлап күсергә кәрәк, – тип иҫәпләй Рафаил Ғибәҙуллин. – Эшҡыуарҙарҙың ҡайҙа һәм нисек эшләүен, бизнес алып барыу мөмкинлеген юғалтып ҡалмауҙарын алдан күреү мотлаҡ. Әлеге ваҡытта Башҡортостанда стационар булмаған объекттарҙы стационарға күсереү буйынса бер-бер артлы эш алып барыла. Шуның менән бергә, конструктив ҡарарҙар әлегә етешмәй.
— Ҡыҙғанысҡа ҡаршы, был дөйөм федераль масштабтағы проблема Өфө һәм Башҡортостандың башҡа ҡалалары өсөн дә көнүҙәк, – тип иҫәпләй БР эшҡыуарҙарҙың хоҡуҡтарын яҡлау буйынса Вәкилдең эшмәкәрлеген тәьмин итеү буйынса аппараттың баш консультанты Наталья Елизарова. – Бихисап стационар булмаған объекттарҙың хужалары ҡатмарлы хәлдә тороп ҡалды – урындағы хакимиәттәр уларҙы һүтергә ҡуша, сөнки улар ҡаланың тышҡы ҡиәфәтен боҙа. Стәрлетамаҡта, мәҫәлән, 400 самаһы бындай объект иҫәпләнә. Уларҙың ҡайһы берәүҙәре яҡшы ғына күренә, уларға ҡуртымға алыу тураһында килешеүҙәр төҙөлгән. Икенселәре инде – емерек, реклама иғландары менән йәбештереп сығылған. Әлбиттә, бындай киосктар ҡаланы биҙәмәйәсәк. Унан да бигерәк, уларҙың күптәре магазин эргәләрендә урынлашҡан һәм уларҙың унда булыуҙары урынһыҙ.
Наталья Елизарованың фекере буйынса, проблеманы хәл итеү ысулы – ул йорттарҙың беренсе ҡаттарында бүлмәләр алыу, уларҙы йәшәмәгән фондҡа күсереү һәм унда сауҙа объекттарын ойоштороу. Тағы ла бер вариант – билдәләнгән тәртиптә төҙөлөшкә ер участкаһын алыу һәм унда капитал төҙөлөш объектын һалыу.
Ултырышта шулай уҡ автомобиль транспорты менән пассажирҙарҙы йөрөтөүҙө ойоштороу мәсьәләһе тикшерелде.
Тулыраҡ «Ижтимағи электрон гәзит» мәҡәләһендә уҡый алаһығыҙ.


text:
02 февраль 2010 йыл, 17:00
автор: Әлфиә Әһлиуллина | фото: Андрей Старостин
«Башинформ» мәғлүмәт агентлығы, шулай уҡ республиканың киң мәғлүмәт саралары вәкилдәре: Альда Вәлиева, Флүрә Солтанова, Сәмиғә Ғафарова, Ғәзиз Йосопов Төрки мәҙәниәтте һәм сәнғәтте үҫтереү буйынса халыҡ-ара ойошма (ТӨРКСОЙ) Хөрмәт грамоталары менән бүләкләнде. Журналистарға ТӨРКСОЙ эшмәкәрлеген әүҙем яҡтыртҡан өсөн почетлы наградаларҙы халыҡ-ара ойошманың Генераль секретары Дюсен Касеинов тапшырҙы. Наградлау «Башинформ» агентлығында ТӨРКСОЙ етәксеһенең матбуғат конференцияһы сиктәрендә үтте.
— Башҡортостан беҙҙең ойошма менән күп йылдар уңышлы хеҙмәттәшлек итә. Бөтә был ваҡыт эсендә республика ТӨРКСОЙ үҫешенә үҙ өлөшөн индерергә ынтыла, — тип билдәләне матбуғат конференцияһында Дюсен Касеинов. – Шуның менән бәйле, беҙ журналистарҙы үҙебеҙсә билдәләргә һәм бының менән уларҙың хеҙмәтен дәртләндерергә ҡарар иттек.
Халыҡ-ара ойошманың Генераль секретары һүҙҙәренә ҡарағанда, Башҡортостан менән ТӨРКСОЙ-ҙың хеҙмәттәшлеге планында быйылғы йыл айырыуса йөкмәткеле булырға вәғәҙә итә. Сөнки 2010 йыл ТӨРКСОЙ-ҙа күренекле ғалим-төркиәтсе, Башҡортостанда тыуып үҫкән Әхмәт-Зәки Вәлиди йылы тип иғлан ителде.
— Шуға күрә лә журналистар алдында ҙур эштәр тора, — тине Дюсен Ҡорабай улы.


text:
05 август 2010 йыл, 20:37
автор: БР Президентының матбуғат хеҙмәте
2010 йылдың 4 авгусында Башҡортостан Президенты Рөстәм Хәмитов Зөһрә Рәхмәтуллинаны БР Хөкүмәте Премьер-министры урынбаҫары итеп тәғәйенләү тураһындағы Указына ҡул ҡуйҙы.
Биографик белешмә. Зөһрә Йыһанур ҡыҙы Рәхмәтуллина 1961 йылдың 26 авгусында Иглин районының Түбәнге Ләмәҙ ауылында тыуған.
Юғары белемле. Башҡорт дәүләт университетын тамамлаған, философия фәндәре докторы. Хеҙмәт эшмәкәрлеген 1985 йылда Башҡорт дәүләт университетының лаборанты булып башлай. 1985-1986 йылдарҙа — Башҡорт дәүләт университетының бүлек инженеры. 1986-1991 йылдарҙа — Башҡорт дәүләт университетының этика, эстетика һәм культурология кафедраһы аспиранты. 1991-1996 йылдарҙа — Башҡорт дәүләт университетының этика, эстетика һәм культурология кафедраһы ассистенты, өлкән уҡытыусыһы, доценты. 1996-1999 йылдарҙа — Башҡорт дәүләт университетының философия кафедраһы докторанты. 2000 йылда — философия кафедраһы доценты, Башҡорт дәүләт университетының донъя мәҙәниәте кафедраһы мөдире.
2000-2002 йылдарҙа — Башҡорт дәүләт университетының ЮНЕСКО кафедраһы мөдире.
2002-2004 йылдарҙа — Башҡорт дәүләт университетының этика, эстетика һәм культурология кафедраһы мөдире, профессор.
2004 — 2006 йылдарҙа — БР мәғариф министры.
2006 йылдан алып әлеге көнгә тиклем — Башҡорт дәүләт университеты философия һәм социология факультетының этика, эстетика һәм культурология (ЮНЕСКО) кафедраһы мөдире.
Зөһрә Рәхмәтуллина — Башҡортостан Республикаһының атҡаҙанған фән эшмәкәре.


text:
(«Ваҡыт!» гәзите, №7-8 (38-39), 27.07.2012)
«Йүрүҙән»дең былтырғы һанында хәбәрсебеҙ Айҙар Ноғаманов «Яулыҡ, дини байрамдар кемгә ҡамасаулай?» мәҡәләһендә мосолман йәштәре проблемаһын күтәргәйне. Ошо мәҡәләгә ҡарата гәзит уҡыусылар үҙ фекерен яҙып ебәрҙе. Шуларҙың береһен был һанда тәҡдим итәбеҙ.
Һуңғы ваҡытта иманға килгән ҡатын-ҡыҙҙарҙың һаны әҙләп булһа ла арта бара. Йәмғиәттә яулыҡ ябынған, оҙон еңле һәм итәкле күлдәк кейгән ҡатындар күренә башланы. Был хәл беҙҙең ҡыҫҡа итәкле, ярты түштәрен күрһәтеп йөрөгән гүзәл заттарға өйрәнгән халыҡта ҡырағай кеүек ҡабул ителә. «Йөрөйҙәр инде шунда, әбейҙәргә оҡшап, замандан артта ҡалғандар…» — тигән һүҙҙәрҙе лә ишетергә була.
Үҙен мосолман тип һанаған кеше Ҡөрьәндә яҙылған һүҙҙәрҙең Аллаһы Тәғәләнең әмере икәнен аңлай һәм буйһона. Мәҫәлән, Изге китаптың 33-сө сүрәһенең 59-сы аятында Аллаһы Тәғәлә: «Әй Пәйғәмбәр! Үҙ ҡатындарыңа, ҡыҙҙарыңа һәм иманлы кешеләрҙең ҡатын-ҡыҙҙарына әйт: өҫтәренә улар бөркәнсектәр төшөрһөн. Был уларҙы ҡолдарҙан һәм еңел холоҡло ҡатындарҙан айырып торор өсөн һәм улар кәмһетелмәһен өсөн яҡшыраҡ», — тип бойора (Ҡөрьән, «Фирҡәләр» сүрәһе, 33:59).
Һеҙгә үҙенең намыҫын һаҡлаған, тәнен бер иргә лә тейҙереү түгел, күрһәтмәгән, араҡы эсмәгән, тәмәке тартмаған, намаҙ уҡыған, ата-әсәһенә ҡаршы һүҙ әйтмәгән, тыныс, итәғәтле, яғымлы, оялсан, тәүфиҡлы ҡыҙ оҡшаймы, йәки ун һигеҙе тулып өлгөрмәйсә араҡыны ла, тәмәкене лә, ирҙәрҙе лә татып ҡараған, һүгенгән, ата-әсәһе менән ҡаршылашҡан бәндә оҡшаймы? Әлбиттә, был һорауҙың яуабы билдәле. Шулай булыуға ҡарамаҫтан, ниңәлер иман килтергән, ябынып йөрөгән ҡыҙҙарҙы йәмғиәт әле һалҡын ҡаршылай.
Кемдер: «Үҙемде мосолман тип һанайым, ә намаҙ уҡымағас, хиджәб кеймәгәс, мин мосолман түгелме ни?» — тип һорар. Намаҙ уҡымау, хиджәб кеймәү Аллаһы Тәғәләнең әмерен үтәмәү, ҙур гонаһ эшләү булып сыға. Бындай кешеләр насар, боҙоҡ мосолман тип һанала.
Мәҫәлән, бәрәңгене ҡабығынан әрсеп һалып ҡуйһаң, ул ҡарая, боҙола. Мосолман ҡыҙҙары ла хиджәбтәрен сисеп «заманса» кейенеп йөрөһә, боҙола башлай, имандары ҡаса.
Революциянан һуң яулыҡтарҙы систергәндәр, намаҙ уҡырға ҡушмағандар, мәсеттәрҙе емергәндәр, ә буйһонмағандарын төрмәгә япҡандар. Һуңғараҡ итәктәр ҡыҫҡарған, беләктәр асылған, мода артынан ҡыуғандар, ә дин көндән-көн онотола барған. Ә бөгөн ҡатын-ҡыҙ мини-юбка, топиктар, лосиналар һәм башҡа заманса әйберҙәр кейеп, әллә кемгә оҡшап йөрөй. Аталарын, ағаларын, ирҙәрен, улдарын оятҡа ҡалдырғанын аңламай был бисаралар.
Ләкин бәрәңге серек булһа ла бәрәңге булып ҡала. Мосолман боҙолһа ла, мин мосолман түгелмен, тип әйткәнсегә тиклем, мосолман булып ҡала. Тик серек бәрәңге ашағы килмәгән кеүек, боҙоҡ ҡыҙҙарҙы ла ҡабул итке килмәй шул.
Йөҙ йыл тула башҡорт ҡатынының
Һалып ташлауына яулығын.
Шул яулығы менән китте уның
Бөтөн ғиффәтлеге, һаулығы.
Яулыҡ булмау етте был баштарға,
Оят ҡасты асыҡ йөҙҙәрҙән.
Милләт ғорурлығы – башҡорт ҡыҙын
Тарихтарҙан ҡалды эҙләргә.
Ҡайҙа ҡараһаң да, булмай хәҙер
Башҡорт ҡатындарын һис танып.
Ҡиәмәттә иҫкә алыр улар
Яулыҡтарын, һағынып, уфтанып.
Эй, буласаҡ әсә, башҡорт ҡыҙы,
Ғорурлығын ҡайтар халҡыңдың!
Иманға кил, ҡапла ғәүрәтеңде,
Доғаһын ал әсәй-атайҙың.
Артур МӨХӘМӘТОВ.
Салауат районы,
Малаяҙ ауылы.
14 февраль, 2012 йыл.


text:
06 август 2010 йыл, 11:18
автор: Ольга Мортазина | фото: Сергей Спатар
«Силәбе — Һамар» поезы пассажирҙарының береһе поезд Өфө вокзалында туҡталған ваҡытта ла йоҡоһонан уянырға ашыҡмай. Әммә, тыныслыҡты боҙоп, алдына суд приставтары килеп баҫа. Эш шунда, 30 йәшлек ир Урал ҡалаларында фатирҙарға ремонт яһап, йәшәргә аҡса таба, әммә үҙенең туғыҙ йәшлек улы тураһында бөтөнләй онота.
Эҙләү барышында суд приставтары бурыслының Һамар өлкәһе Чапаевск ҡалаһына юлланыуын асыҡлай, һәм Өфөлә туҡталған арала уға Федераль суд приставтары хеҙмәтенең Башҡортостан Республикаһы буйынса идаралығы хеҙмәткәрҙәре менән танышырға тура килә, тип хәбәр итә ведомствоның матбуғат хеҙмәте.
Бурысты ҡаплау иҫәбенә алимент түләргә теләмәгән ирҙән ҡиммәтле кеҫә телефоны тартып алына. Атайлыҡ бурысын башҡаса онотмаһын өсөн уның менән артабан Чапаевск суд приставтары шөғөлләнәсәк.


text:
13 октябрь 2010 йыл, 9:27
автор: Ирек Мөхәмәҙиев
Башҡортостандың баш ҡалаһында классик шахмат буйынса Өфөнөң беренсе асыҡ йәштәр Кубогы тамамланды.
Ҡала шахмат федерацияһының башҡарма директоры Денис Малиндың хәбәр итеүенсә, ФИДЕ рейтингына иҫәп алып барылған үҫмерҙәр турнирында республика район һәм ҡалаларынан 34 призер — мәктәп уҡыусылары араһында Европа беренселеге, 1994 йылда тыуған һәм унан йәшерәктәр араһында үткәрелгән халыҡ-ара фестивалдәр еңеүселәре ҡатнашты.
Швейцар системаһы буйынса туғыҙ турҙа үткән турнир йомғаҡтары буйынса, Нефтекаманан спорт мастерлығына кандидат Фидан Ғәниев бронза миҙалға эйә булған. Икенсе урында — өфөлө, беренсе разрядлы Кәрим Ҡәйүмов, ә быйылдан башлап йыл һайын үткәреләсәк турнирҙың беренсе Кубогын Өфөнән Владислав Иванов алды. Апалы-һеңлелеләр Дарья һәм Софья Кузьмичевалар (Өфө) үҙҙәренең йәш төркөмдәрендә ҡыҙҙар араһында иң яҡшы һөҙөмтәгә өлгәште.


text:
20 апрель 2012 йыл, 11:44
автор: Эльмира Сабирова
Бөтә Рәсәйҙәге кеүек үк Башҡортостанда бөгөн, 20 апрелдә, берҙәм дәүләт имтихандарын ваҡытынан алда тапшырыу этабы башлана. Быйыл республикала БДИ-ны срогынан алда 38 кеше тапшыра – етәүһе республика райондарынан, ҡалғандары өфөлөләр. БР Мәғариф министрлығының Белем сифатын баһалау һәм берҙәм дәүләт имтиханы бүлеге начальнигы Зәки Мырҙағәлин әйтеүенсә, имтихан биреүселәр араһында БДИ тапшырыуҙың төп этабы үткән арала бөтә Рәсәй кимәлендәге ярыштарҙа ҡатнашасаҡ 25 спортсы бар, 10 кеше сәләмәтлек торошо арҡаһында имтиханды алдан тапшыра, ике уҡыусы сит илгә күсеп китә, береһе уҡыуын сит илдә дауам итәсәк.
— Ваҡытынан алда һынауға килгән йәштәр йәмғеһе 135 имтихан тапшырасаҡ, — ти Зәки Мырҙағәлин. – 18 кеше биологияны һайланы, улар башлыса спортсылар, сөнки физкультура институттарына уҡырға ингәндә тып ошо дисциплинанан БДИ һөҙөмтәләре талап ителә, ғәҙәттәгесә йәмғиәтте өйрәнеү фәне популяр булып ҡала. Был предметты 20 кеше тапшырырға ниәтләй, алты уҡыусы – тарихты, бишәүһе физиканы һайлаған, артабан химия, әҙәбиәт һәм башҡа фәндәр килә.
Имтихандарҙы ваҡытынан алда тапшырыу этабының беренсе көнөндә, 20 апрелдә, уҡыусылар рус теленән мотлаҡ имтиханды тапшыра.
Артабан имтихандар теҙмәһендә түбәндәгеләр килә: 22 апрель — сит телдәр, география һәм физика; 25 апрель — математика; 27 апрель — информатика һәм мәғлүмәт-коммуникация технологиялары, биология һәм йәмғиәтте өйрәнеү; 29 апрель — тарих, әҙәбиәт һәм химия; 30 апрель — бөтә предметтар буйынса резерв көн.
Имтихандарҙы ваҡытынан алда тапшырыусылар Өфөнөң 26-сы мәктәбендә һынау тота.


text:
17 октябрь 2011 йыл, 9:04
автор: Ғәлиә Нәбиева
Башҡортостанстат иҫәпләүе буйынса, ғинуарҙан сентябргә тиклем республика халҡына 125,4 млрд һум суммаһында түләүле хеҙмәт күрһәтелгән. Сағыштырып ҡарағанда был уҙған йыл кимәленән 1,2 процентҡа юғарыраҡ.
Түләүле хеҙмәттәр күләме буйынса республикала коммуналь өлкә алдынғы урында – 31 млрд 682 млн һум. Артабан транспорт хеҙмәттәре килә. Улар 14 млрд 497 млн һумлыҡ хеҙмәт күрһәткән. Көнкүреш хеҙмәттәре лә ҙур һорау менән ҡуллана. Уларға 14 млрд һум тура килә.
Былтырғы осор менән сағыштырғанда түләүле элемтә һәм көнкүреш хеҙмәттәре күләме һиҙелерлек, 4 проценттан ашыуға тиерлек, артҡан. Процент нисбәтендә транспорт, коммуналь һәм мәҙәни хеҙмәттәр күләме иһә кәмегән.


text:
Өфөлә Бөтә донъя башҡорттары ҡоролтайы асылды
Төрлө тарафтарҙан килгән делегаттарҙы теркәү кисә үтте. Һуңынан улар Өфө менән танышты. Бөгөн башта Дәүләт Йыйылышы-Ҡоротай йортонда кесе кәңәшмә үтте, унан һуң республика президенты, башҡа рәсми вәкилдәр һәм делегаттар Салауат Юлаев һәйкәленә сәскәләр һалды. Пленар ултырыш төштән һуң үтте.
Бөтә Донъя башҡорттары ҡоролтайы 15 йыл элек ойошторолдо. Башҡорт халҡының йыйындары-Ҡоролтайҙар үткәреү йолаһы тарих төпкөлөнән килә. 90-сы йылдарҙа был йолаға әйләнеп ҡайтыу көн талабына әйләнә, сөнки үҙгәртеп ҡороу елдәренең йәмәғәтселеккә кире йоғонтоһо тиҙ саралар күреүҙе талап итә.
Үткән йылдар осоронда Бөтә донъя башҡорттары ҡоролтайы башҡорт халҡын берләштереүгә тос өлөш индерҙе. Әле ул республиканың ҡала-райондарында, Рәсәйҙең 30 һәм донъяның 12 төбәгендәге башҡорттарҙың ижтимағи ойошмаларын берләштерә.
Делегат һәм ҡунаҡтарға Башҡортостан менән танышыу бер ҡыуаныс, ә бына Өфө халҡына ул әллә ни йыуаныс бирмәй, ҡала урамдарында юлдарҙы ябып бөттөләр. Шуға күрә алдағы байрам көндәрен файҙаланып күптәр ҡаланан ситкә тәбиғәткә сығыуҙы хуп күрә.
Әйтелеүенсә, Өфөлә берюлы әллә нисә байрам. 12-һендә ҡала көнө менән Рәсәй көнө, Ҡоролтай ҙа ошо даталарға иҫәпләп йыйылды. 12-се июндә Ишембайҙа Ырыуҙар ташы мемориал комплексы асыла, ошонда уҡ Торатау итәгендә Cалауат йыйыны үтә.
Төрлө тарафтарҙан йыйылған башҡорттар көнүҙәк проблемалар хәл итеү өсөн ҡор йыйғанда, бер-нисә милли ойошма башҡорт халҡына, республика һәм Рәсй президенттарына хат күндерҙе. Тик уларҙың етәкселәренең исемдәре йәмәғәтселеккә ул тиклем билдәле түгел. Был хаттарҙың төп асылдарына килгәндә, ул сәйәси мәлде күҙ уңында тота. Шулай уҡ хат авторҙары Бөтә донъя башҡорттары ҡоролтайының яңы етәкселеге эше менән асылда риза булмауҙарын белдерә.
Башҡортостан ил төбәктәре араһында иң беренсе булып төбәк-ара осоштар башланы. Ошо маҡсатта «Өфө» халыҡ-ара аэропортында «Арҡайым» милли авиакомпанияһы булдырылды, уға осҡостар һатып алынды. Бөгөн Өфө-Сибай-Өфө йүнәлешендә рейсы буйынса тәүге осош булды. Осҡос Сибайҙан Өфөгә Ҡоролтай делегаттарын барып алды.
Хәҙер Нефтекамала аэропорт төҙөкләндерелә, киләсәктә Белорет, Бөрйән, башҡа төбәктәргә осош башлау күҙаллана. Республикала һауа транспортын үҫтереү буйынса 2020 йылға тиклем иҫәпләнгән программаға ярашлы, артабан күрше өлкә- республикаларға ла һауа бәйләнеше буласаҡ.


text:
12 август 2010 йыл, 16:43
автор: Ғәлиә Нәбиева
Федераль ҡаҙнанан Башҡортостанға ҡоролоҡ буйынса ғәҙәттән тыш хәл эҙемтәләрен бөтөрөүгә 3 миллиард 88 миллион һум кредит ресурстары бүленгән. БР Ауыл хужалығы министрлығының матбуғат хеҙмәтенән хәбәр итеүҙәренсә, аҡса средстволары алған бар төбәктәр араһынан республикаға иң ҙур финанс ярҙамы күрһәтелгән.
Билдәле булыуынса, бер нисә ай дауамында төбәктә көслө ҡоролоҡ һаҡлана. Башҡортостанда хәүефле биш тәбиғәт күренеше буйынса ғәҙәттән тыш хәл режимы индерелде. Кире һауа шарттарынан ауыл хужалығы етештереүселәре айырыуса ныҡ зыян күргән. Быйылғы йылда 1 миллион 239 мең гектар майҙанда ауыл хужалығы культураларының һәләк булыуы ауыл хужалығы иҡтисадына кире йоғонто яһаны. Ауыл хужалығы етештереүселәре тапшырған документтарҙан күренеүенсә, ауыл хужалығы культуралары һәләк булыуы арҡаһында ағымдағы йылда матди зыян 13 миллиард һумдан ашыу тәшкил итәсәк. Дөйөм алғанда 1893 ауыл хужалығы предприятиеһы һәм фермер хужалығы зыян күргән.
Килеп тыуған шарттарҙа ҡоролоҡ эҙемтәләрен еңеп сығыу һәм тармаҡтың тотороҡло үҫешен тәьмин итеү буйынса федераль кимәлдә лә, республика кимәлендә лә ашығыс саралар күрелә.